SK Úradný vestník Európskej únie L 109/44

ROZHODNUTIE KOMISIE (EÚ) 2015/658

z 8. októbra 2014

o opatrení pomoci SA.34947 (2013/C) (ex 2013/N), ktorú Spojené kráľovstvo zamýšľa zaviesť na podporu pre jadrovú elektráreň Hinkley Point C

[oznámené pod číslom C(2014) 7142]

(Iba anglické znenie je autentické.)

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek ZFEÚ,

so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),

po vyzvaní zainteresovaných strán, aby predložili svoje pripomienky v súlade s uvedenými ustanoveniami (1) a so zreteľom na tieto pripomienky,

keďže:

1. POSTUP

(1) Spojené kráľovstvo v nadväznosti na kontakty pred podaním oznámenia 22. októbra 2013 elektronicky oznámilo opatrenia na podporu novej jadrovej elektrárne Hinkley Point C (ďalej len „HPC“), ktoré Komisia zaevidovala v ten istý deň.

(2) Komisia začala 18. decembra 2013 formálne vyšetrovanie týkajúce sa oznámených opatrení, pretože mala vážne pochybnosti o ich zlučiteľnosti s pravidlami štátnej pomoci.

(3) Rozhodnutie Komisie o začatí konania (ďalej len „rozhodnutie o začatí konania“) bolo zverejnené na webovej lokalite Generálneho riaditeľstva pre hospodársku súťaž 31. januára 2014 a v Úradnom vestníku Európskej únie7. marca 2014. Komisia vyzvala zainteresované strany, aby predložili svoje pripomienky.

(4) Spojené kráľovstvo poslalo svoje pripomienky k rozhodnutiu o začatí konania 31. januára 2014.

(5) Komisii boli doručené pripomienky zainteresovaných strán. Postúpila ich Spojenému kráľovstvu, ktoré dostalo možnosť reagovať; jeho pripomienky boli prijaté 13. júna a 4. júla 2014.

2. OPIS OPATRENÍ

2.1. ROZDIELOVÁ ZMLUVA

(6) Oznámené opatrenie tvorí predovšetkým rozdielová zmluva, ktorou sa poskytuje podpora príjmu počas fázy prevádzky elektrárne HPC. Spojené kráľovstvo najprv oznámilo investičnú zmluvu, ktorá bola definovaná ako skorá forma rozdielovej zmluvy. Z dôvodu, že rokovania medzi Spojeným kráľovstvom a spoločnosťou, ktorá úplne vlastnila príjemcu v čase tohto rozhodnutia, EDF Energy plc (ďalej len „EDF“), trvali dlhšie, ako sa predpokladalo, investičná zmluva bola úplne nahradená rozdielovou zmluvou. EDF je dcérska spoločnosť francúzskej energetickej spoločnosti Electricité de France v Spojenom kráľovstve.

(7) Príjemcom je spoločnosť NNB Generation Company Limited (ďalej len „NNBG“), ktorú v čase rozhodnutia v plnej miere kontrolovala EDF. Rozdielová zmluva je súkromnoprávna dohoda medzi spoločnosťou NNBG a protistranou rozdielovej zmluvy, spoločnosťou Low Carbon Contracts Company Ltd. Medzi ministrom a akcionármi NNBG bude podpísaná osobitná dohoda. Táto osobitná dohoda sa bude týkať len častí podmienok transakcie, najmä podmienok súvisiacich s možnými udalosťami spôsobujúcimi odstavenie a mechanizmami podielu na zisku.

(8) NNBG dostane na základe rozdielovej zmluvy sumu príjmov, ktorá bude určená súčtom veľkoobchodnej trhovej ceny, za ktorú predáva elektrinu, a vyrovnania, ktoré zodpovedá rozdielu medzi vopred stanovenou realizačnou cenou a referenčnou cenou pozorovanou v predchádzajúcom referenčnom období.

(9) Keď je referenčná cena nižšia ako realizačná cena, protistrana rozdielovej zmluvy zaplatí rozdiel medzi realizačnou cenou a referenčnou cenou, čím sa zabezpečí, že NNBG bude v konečnom dôsledku v závislosti od svojej predajnej stratégie a objemu produkcie, dosahovať pomerne stabilné výnosy. Naopak, keď bude referenčná cena vyššia ako realizačná cena, NNBG bude musieť zaplatiť rozdiel protistrane rozdielovej zmluvy. NNBG bude teda aj v tomto prípade dosahovať pomerne stabilné výnosy.

(10) Referenčná cena je vážený priemer veľkoobchodných cien, ktoré Spojené kráľovstvo stanovuje pre všetkých prevádzkovateľov podporovaných rozdielovou zmluvou. V prípade spoločnosti NNBG je relevantnou referenčnou cenou trhová referenčná cena základného odberu, ktorá platí pre všetkých výrobcov elektriny pre základný odber (2).

(11) Trhová referenčná cena základného odberu je v súčasnosti stanovená tak, že sa používajú denné údaje o cenách vykazované združením London Energy Broker's Association (Londýnske združenie energetických maklérov – LEBA) a komoditnou burzou NASDAQ OMX vo vzťahu k cene za nákup elektriny jedno obdobie (t. j. šesť mesiacov) pred dodávkou (3).

(12) Trhová referenčná cena základného odberu sa vypočítava jedenkrát za obdobie tesne pred každým obdobím, pričom sa berie do úvahy aritmetický priemer denných cien jedno obdobie pred dodávkou zverejnených každý deň predchádzajúceho obdobia. Tento priemer sa váži na zabezpečenie toho, aby objem obchodovaný v každom referenčnom indexe dostal primeranú váhu.

(13) NNBG bude povinná zachovávať vopred stanovenú minimálnu úroveň výkonu, ale nie je viazaná vyrábať vopred stanovenú úroveň produkcie. Od elektrárne sa konkrétne očakáva, že bude fungovať s 91 % faktorom zaťaženia. Ak by NNBG nedosiahla tento faktor zaťaženia, nepriamo by to znamenalo nedosiahnutie úrovne výnosov, ktorú očakáva, že z projektu dosiahne.

(14) NNBG dostane vyrovnanie na základe svojej vymeranej produkcie až do maximálnej úrovne produkcie (hranice), ktorá bude určená v rozdielovej zmluve. Za produkciu predanú na trhu nad túto hranicu nebude poskytnutá žiadna platba. Elektrina vyprodukovaná spoločnosťou NNBG sa potom predá na trh.

2.1.1. Celkové fungovanie mechanizmu rozdielovej zmluvy

(15) Rozdielová zmluva bude uzatvorená s protistranou rozdielovej zmluvy, t. j. so subjektom financovaným kolektívne na základe právnej povinnosti všetkých licencovaných dodávateľov.

(16) Uzatvorenie konečnej zmluvy závisí od konečného rozhodnutia EDF/NNBG o investíciách, ako aj od dohodnutia podmienok financovania (vrátane podmienok dlhovej záruky vlády Spojeného kráľovstva) a konečných schválení strán.

(17) V rámci rozdielovej zmluvy sú licencovaní dodávatelia spoločne zodpovední za akékoľvek záväzky vyplývajúce zo zmluvy a protistrana zmluvy je zodpovedná len do miery, v akej jej boli prevedené prostriedky od licencovaných dodávateľov alebo od vlády Spojeného kráľovstva. Každý dodávateľ bude zodpovedný na základe svojho podielu na trhu, ktorý je vymedzený vymeranou spotrebou elektriny. Na základe tohto rámca minister v prípade nedodržania platobných záväzkov vymenuje inú protistranu, vyberá platby od iných dodávateľov alebo platí priamo výrobcom.

(18) Protistrana v samostatnom kroku udeľuje zúčtovaciemu agentovi právomoc na výber príjmov (t. j. právomoc na výber platieb od dodávateľov) na jednej strane a záväzok vykonávať platby výrobcom a prijímať od nich platby na druhej strane. Vláda Spojeného kráľovstva plánuje vymenovať dcérsku spoločnosť subjektu Elexon (t. j. orgán, ktorý v súčasnosti pôsobí v Spojenom kráľovstve ako zúčtovací agent a ktorý je v úplnom vlastníctve prevádzkovateľa prenosovej sústavy Spojeného kráľovstva – National Grid) ako zúčtovacieho agenta.

(19) Protistrana výrobcu bude môcť v rámci rozdielovej zmluvy prijímať rozhodnutia a vykonávať diskrečnú právomoc, napríklad rozhodnutím o tom, že výrobca si plní svoje záväzky alebo musí poskytnúť kolaterál na zaručenie svojich platieb v rámci schémy či upustiť od určitých požiadaviek, a to v závislosti od konkrétnych podmienok na trhu. Vláda Spojeného kráľovstva zamýšľa poskytnúť ďalšie usmernenie o parametroch, ktoré by mohli obmedziť diskrečnú právomoc protistrany prijímať rozhodnutia týkajúce sa fungovania rozdielovej zmluvy.

(20) Na obrázku 1 je vysvetlené, aké sú príslušné úlohy jednotlivých subjektov vo fungovaní systému rozdielovej zmluvy. Obrázok 1 Úlohy a povinnosti v systéme rozdielovej zmluvy Zdroj: Orgány Spojeného kráľovstva.

2.1.2. Podmienky rozdielovej zmluvy

(21) Spojené kráľovstvo a EDF si dohodli podmienky rozdielovej zmluvy. Tieto podmienky budú pred konečným podpísaním zmluvy a konečným rozhodnutím spoločnosti EDF o investíciách vyjadrené v dlhodobej zmluve.

(22) Mnohé z dohodnutých podmienok odrážajú podmienky rozdielových zmlúv pre iné technológie, najmä technológie výroby energie z obnoviteľných zdrojov. Tieto podmienky sú verejné (4). Ostatné podmienky sú špecifické pre rozdielovú zmluvu týkajúcu sa HPC.

(23) Podľa dohodnutých podmienok bude realizačná cena stanovená na 92,50 GBP za MWh v nominálnych cenách roku 2012. Ak bude prijaté investičné rozhodnutie vybudovať novú jadrovú elektráreň Sizewell C, realizačná cena sa s použitím rovnakej štruktúry a pri umožnení spoločne znášať niektoré náklady na reaktory HPC zmení na 89,50 GBP za MWh, opäť v nominálnych cenách roku 2012.

(24) Realizačná cena bude plne indexovaná na index spotrebiteľských cien, ako je to aj v prípade iných rozdielových zmlúv. Úprava o index spotrebiteľských cien sa bude vykonávať ročne s referenčným dátumom november 2011. Realizačná cena bude každý rok upravená v prvý deň obdobia podľa najnovšieho dostupného indexu spotrebiteľských cien zverejneného Národným štatistickým úradom za február.

(25) Pokiaľ ide o obdobie trvania rozdielovej zmluvy, definitívny dátum začatia bude plánovaná lehota na uvedenie každého reaktora do prevádzky, čo je […] (5) rokov od dohodnutého plánovaného dátumu uvedenia do prevádzky. Po tomto dátume začne plynúť obdobie trvania rozdielovej zmluvy bez ohľadu na to, či bude elektráreň v prevádzke alebo nie.

(26) Dátum dokončenia je […] výročie posledného dňa plánovanej lehoty na uvedenie do prevádzky pre druhý reaktor. Ak k dátumu dokončenia alebo do dátumu dokončenia nebude uvedený do prevádzky žiadny reaktor, protistrana rozdielovej zmluvy môže ukončiť zmluvu. Dátum dokončenia možno posunúť z dôvodu vyššej moci alebo ťažkostí s pripojením.

(27) Budú zriadené dva mechanizmy podieľania sa na zisku. Prvý bude pre stavebné náklady (6) a v jeho rámci sa stanoví, že: i) prvých […] zisku z výstavby (nominálna hodnota) sa rozdelí podľa pomeru 50 : 50, pričom 50 % zisku pôjde protistrane rozdielovej zmluvy a 50 % pre NNBG, a ii) akýkoľvek zisk z výstavby presahujúci […] (nominálna hodnota) sa rozdelí podľa pomeru 75 : 25, pričom 75 % zisku pôjde protistrane rozdielovej zmluvy a 25 % pre NNBG.

(28) Druhý mechanizmus podielu na zisku vychádza z miery návratnosti kapitálu. Boli stanovené dve prahové hodnoty (6):

(29) prvá prahová hodnota stanovená na úrovni predpokladanej vnútornej miery návratnosti kapitálu vypracovanej v čase tohto rozhodnutia podľa najnovšieho finančného modelu (7) alebo 11,4 % na základe viazaného kapitálu a v nominálnom vyjadrení. Akékoľvek zisky nad touto úrovňou sa rozdelia medzi protistranu rozdielovej zmluvy vo výške 30 % a NNBG vo výške 70 %.

(30) Druhá prahová hodnota je stanovená ako vyššia hodnota z 13,5 % v nominálnom vyjadrení alebo 11,5 % v reálnom vyjadrení (deflovaná na základe indexu spotrebiteľských cien) podľa rovnakého modelu ako v uvedenom písmene a). Akékoľvek zisky nad touto prahovou hodnotou sa delia medzi protistranu rozdielovej zmluvy vo výške 60 % a NNBG vo výške 40 %.

(31) Stanovia sa dva dátumy novej kalkulácie prevádzkových nákladov. Prvý dátum nastane po 15 rokoch od dátumu spustenia prvého reaktora a druhý po 25 rokoch. Dátumy novej kalkulácie prevádzkových nákladov predstavujú spôsob zmiernenia dlhodobých rizík týkajúcich sa nákladov pre obidve strany a povedú k zmenám realizačnej ceny obidvomi smermi. Tento mechanizmus umožní zvýšenie alebo zníženie realizačnej ceny na základe známych skutočných nákladov a revidovaných predpokladaných budúcich nákladov pre tieto riadkové položky prevádzkových nákladov, v každom jednotlivom prípade úplne a výlučne tak, ako si to vyžaduje pokračujúce fungovanie elektrárne: a) dopĺňanie jadrového paliva v počiatočnej fáze; b) poistenie; c) poplatky úradu Office for Nuclear Regulation (Úrad pre jadrovú reguláciu); d) dane z podnikania; e) určité poplatky za prenos; f) zmeny nákladov na strednoaktívny odpad/likvidáciu vyhoretého paliva zapríčinené zmenami ceny za prenos odpadu v rámci zmluvy o prenose odpadu; g) zmeny nákladov na nakladanie s vyhoretým palivom a nákladov na vyraďovanie z prevádzky; h) prevádzkové náklady a náklady na údržbu; i) náklady na prestavby a peňažné prevádzkové náklady odpočítané ako náklady vo výkaze ziskov a strát elektrárne v súlade s medzinárodnými štandardami finančného výkazníctva a všetky vzniknuté kapitálové výdavky.

(32) Z novej kalkulácie budú vylúčené všetky náklady súvisiace so záležitosťami týkajúcimi sa návrhu, prevádzky mimo nákladov v primeranej a rozumnej norme, dostupnosti alebo kapacity elektrárne, kapitálových výdavkov okrem tých na údržbu, výdavkov na novú konštrukciu (mimo existujúcej budovy), financovania a určité náklady na prenos odpadu.

(33) Revidované odhadované náklady použité pri novej kalkulácii prevádzkových nákladov budú založené na správe, ktorú vypracuje NNBG a odsúhlasí protistrana rozdielovej zmluvy a v ktorej budú brané do úvahy referenčné náklady prevzaté z iných jadrových elektrární, ktoré používajú technológiu európskeho tlakovodného reaktora, a ďalších jadrových elektrární, ktoré používajú technológiu tlakovodného reaktora, v Severnej Amerike a EÚ, a ktoré v každom prípade primerane a rozumne fungujú. Úprava realizačnej ceny sa vypočíta vo vzťahu k hornej polovici referenčných nákladov.

(34) Realizačná cena bude znížená (alebo sa protistrane rozdielovej zmluvy vykonajú jednorazové platby alebo súbor ročných platieb) na zohľadnenie zmien výšky dane, ktorú má platiť NNBG, v okolnostiach súvisiacich s financovaním akcionárov a daňovou štruktúrou spoločnosti NNBG. V tejto súvislosti nebude povolené žiadne zvýšenie.

(35) Po začatí prevádzky elektrárne sa na základe oficiálneho prehodnotenia zo strany hodnotiaceho úradu jednorázovo výhľadovo upraví realizačná cena o dane z podnikania. Následné zmeny daní z podnikania sa uskutočnia pri novej kalkulácii prevádzkových nákladov.

(36) NNBG bude musieť okrem poskytovania informácií predpokladaného vo všeobecných štandardných podmienkach rozdielovej zmluvy poskytnúť určité záruky pre náklady projektu, pokiaľ ide o informácie uvedené v údajoch a modeloch predkladaných vláde Spojeného kráľovstva. V zmluve bude stanovené používanie dohodnutého finančného modelu na určenie rôznych realizačných cien a iných úprav potrebných na základe jej podmienok.

(37) NNBG bude chránená a môže vymáhať niektoré náklady na kvalifikačné zmeny právnych predpisov.

(38) Kvalifikačná zmena právnych predpisov je diskriminačná zmena právnych predpisov, špecifická zmena právnych predpisov, špecifická daňová zmena právnych predpisov, iná zmena právnych predpisov alebo zmena regulačného základu, čo je v jednotlivých prípadoch nepredvídateľné.

(39) Diskriminačná zmena právnych predpisov je zmena právnych predpisov, ktorej podmienky sa špecificky (a nie len nepriamo, či následne, alebo na základe neprimeraného účinku nejakej zmeny právnych predpisov, ktorá sa všeobecne uplatňuje) vzťahujú na projekt, elektráreň alebo NNBG, ale nie inak.

(40) Špecifická zmena právnych predpisov je zmena právnych predpisov, ktorej podmienky sa špecificky (a nie len nepriamo, či následne, alebo na základe neprimeraného účinku nejakej zmeny právnych predpisov, ktorá sa všeobecne uplatňuje) vzťahujú na jadrové elektrárne alebo elektrárne, na ktoré sa vzťahuje rozdielová zmluva.

(41) Špecifická daňová zmena právnych predpisov je i) zmena dane na urán alebo nová daň uložená na urán, alebo ii) zmena právnych predpisov či postupu HMRC, ktorá vedie k tomu, že daňové zaobchádzanie so spoločnosťou NNBG je menej výhodné ako daňové zaobchádzanie stanovené v určitých špecifických daňových zúčtovaniach HMRC.

(42) Zmena regulačného základu nastáva, keď i) ONR (alebo nástupnícky regulačný orgán) už nereguluje elektráreň na základe posúdenia toho, či by bola obeť potrebná na zníženie rizika značne neúmerná prínosu, ktorý by sa dosiahol, alebo keď ii) príslušná agentúra pre životné prostredie (alebo nástupnícky regulačný orgán) už nepovažuje možnosť zníženia rizika v súvislosti s elektrárňou za akceptovateľné environmentálne riziko na základe zohľadnenia toho, či náklady na vykonávanie sú neúmerné environmentálnemu prínosu, ktorý zrealizuje.

(43) Kompenzácia v súvislosti s kvalifikačnou zmenou právnych predpisov je splatná, až keď súhrnná suma všetkých nárokov vyplývajúcich z kvalifikačnej zmeny právnych predpisov presiahne 50 miliónov GBP v nominálnych a indexovaných cenách roku 2012. Dvojité náhrady nebudú povolené. Realizačná cena bude upravená iba raz pre konkrétnu kvalifikačnú zmenu právnych predpisov počas zvyšného obdobia trvania zmluvy s použitím dohodnutého finančného modelu alebo vypočítaním čistej súčasnej hodnoty potrebnej úpravy.

(44) NNBG dostane podľa podmienok kompenzáciu v prípade „politického“ odstavenia elektrárne HPC (zo strany Spojeného kráľovstva, EÚ alebo medzinárodného príslušného orgánu), ktoré sa vykonalo z dôvodov iných ako z určitých dôvodov, ako sú zdravie, jadrová bezpečnosť, bezpečnosť, životné prostredie, jadrová doprava alebo jadrové bezpečnostné záruky (udalosť oprávňujúca odstavenie).

(45) Kompenzáciu bude možné poskytnúť, aj keď bude elektráreň odstavená pre okolnosti vyplývajúce z poistenia jadrovej zodpovednosti za škodu, a to aj vtedy, ak bude odstavená ako dôsledok toho, že vláda Spojeného kráľovstva neschváli alternatívne poistné dohody navrhnuté elektrárňou v prípade, že tak vláda Spojeného kráľovstva mala logicky urobiť a v prípade, že elektráreň nemala k dispozícii iné schválené poistné možnosti.

(46) Medzi ochranné opatrenia pre prípad udalosti oprávňujúcej odstavenie patrí, okrem vyplatenia kompenzácie protistranou rozdielovej zmluvy alebo vládou Spojeného kráľovstva, právo previesť NNBG vláde Spojeného kráľovstva (a právo vlády Spojeného kráľovstva požadovať prevod).

(47) Udalosti majúce za následok ukončenie sa vzťahujú len na NNBG. Je na rozhodnutí protistrany rozdielovej zmluvy, či v prípade výskytu udalosti majúcej za následok ukončenie ukončí zmluvu.

2.2. ÚVEROVÁ ZÁRUKA

(48) Projekt HPC a najmä NNBG nebudú mať prospech len z rozdielovej zmluvy, ale aj zo štátnej úverovej záruky na dlh, ktorý vydá (ďalej len „úverová záruka“).

(49) Dlhopisy, ktoré budú vydané, budú podporené úverovou zárukou. Táto úverová záruka sa môže považovať za poistnú zmluvu, ktorá zaručuje včasné splatenie istiny a úrokov kvalifikovaného dlhu, čo môže dosiahnuť výšku až 17 miliárd libier (8).

(50) Úverovú záruku poskytne Infrastructure UK (ďalej len „IUK“), čo je oddelenie v rámci ministerstva financií Spojeného kráľovstva UK Treasury, ktoré dohliada na správu schémy záruk Spojeného kráľovstva. Úverová záruka je úverová obchodná platforma na dlhodobé financovanie HPC.

(51) IUK sa domnieva, že transakcia je štruktúrovaná takým spôsobom, ktorý odôvodňuje klasifikáciu HPC do rizikovej kategórie ekvivalentnej BB+/Ba1. Poplatok za záruku bude na úrovni 295 bázických bodov.

(52) Dlhopisy, ktoré sa majú vydať ako súčasť štruktúry financovania, budú v rámci tejto schémy podporené zárukou, ktorú vydajú lordi komisári ministerstva financií Spojeného kráľovstva Treasury (ďalej len „ručiteľ“). Zahrnutý bude aj preklenovací úver na výstavbu, ktorý poskytnú komerčné banky (a ktorý nebude zaručený v rámci schémy záruk Spojeného kráľovstva). Zvyšok kapitálu viazaného v transakcii poskytnú akcionári. Do finančnej štruktúry možno so súhlasom ručiteľa pridať ďalšie zdroje kapitálu.

(53) Zdroje financovania sú v čase rozhodnutia naplávané takto: a) základný vlastný kapitál vo výške […] GBP; b) podmienený vlastný kapitál vo výške […] GBP; c) preklenovací úver na výstavbu až do […] GBP; d) dlhopisy vo výške […] GBP.

(54) Štruktúra financovania je nastavená tak, aby celkovú stratu znášal najprv základný vlastný kapitál, a až potom dlhopisy. Podmienený vlastný kapitál poskytuje ďalšiu zábezpeku, že nastane deň, keď bude ručiteľ uspokojený, že HPC bola okrem iného uvedená do prevádzky a je funkčná, a keď budú všetky potrebné rezervy financované v plnej výške (ďalej len „finančné dokončenie“).

(55) Povinnosti akcionárov týkajúce sa vlastného kapitálu budú stanovené v dohode o príspevkoch na vlastný kapitál, ktorej zmluvnou stranou bude aj ručiteľ, a preto mu budú sľúbené záväzky podľa poskytnutého vlastného kapitálu.

(56) Na zabezpečenie toho, aby vlastný kapitál v prípade nastania udalosti zlyhania absorboval stratu, ako je už opísané, zmluvné strany stanovili dve podmienky [podmienku základného scenára (9) a podmienku zlyhania FFS (10)], ktoré umožnia ručiteľovi požadovať, aby bol základný vlastný kapitál navýšený, alebo prípadne aby bol navýšený podmienený vlastný kapitál, t. j. bude okamžite poskytnutý a použitý na uspokojenie dlhopisov a súm splatných ručiteľovi. Touto kombináciou ustanovení má byť zabezpečené, aby riziku životaschopnosti technológie európskeho tlakovodného reaktora boli vystavení najmä akcionári a nie ručiteľ, pokým nebudú objektívne dôkazy zabezpečujúce istotu na základe úspechu predchádzajúcich projektov, ako sú Flamanville 3 a Taishan 1.

(57) Do splnenia podmienky základného scenára je obmedzená suma čerpaného dlhu, ktorý je minimálne: prahová hodnota dlhového medzníka relevantného pre medzník projektu a […] percent základného vlastného kapitálu mínus rozvojový kapitál, t. j. […] miliárd GBP. V tabuľke 1 je uvedený praktický príklad charakteristík vlastného kapitálu týkajúcich sa absorpcie straty: Tabuľka 1 Profil čerpania základného scenára a nesplnená podmienka základného scenára Zdroj: Pripomienka IUK z 12. septembra 2014. Base Case Drawdown Profile GBP bilion Total Commited Development Equity 2015 2016 2017 2018 2019 2020 2021 2022 2023 2024 Cashflow Base Equity 9,23 1,69 — — — — — — 2,10 2,52 2,09 0,83 Contingent Equity 8,00 N/A — — — — — — — — — — Bonds 16,00 N/A 1,50 1,95 2,40 2,90 3,35 2,65 1,25 — — — Balance Sheet Base Equity 1,69 1,69 1,69 1,69 1,69 1,69 3,79 6,31 8,39 9,23 Contingent Equity — — — — — — — — — — Bonds 1,50 3,45 5,85 8,75 12,10 14,75 16,00 16,00 16,00 16,00 Memo item Undrawn Base Equity 7,53 7,53 7,53 7,53 7,53 7,53 5,43 2,92 0,83 — Undrawn Committed Equity 15,53 15,53 15,53 15,53 15,53 15,53 13,43 10,92 8,83 8,00 Source: UK Base Case

Base Case Condition Not Met (by 31 December 2020) Total Development Equity 2015 2016 2017 2018 2019 2020 Cashflow Base Equity 1,69 1,69 — — — — — — Contingent Equity 7,97 N/A — — — 1,97 3,35 2,65 Bonds 6,87 N/A 1,50 1,95 2,40 2,90 — — Balance Sheet Base Equity 1,69 1,69 1,69 1,69 1,69 1,69 Contingent Equity — — — 1,97 5,32 7,97 Bonds 1,50 3,45 5,85 6,78 6,78 6,78 Memo item Undrawn Base Equity 7,53 7,53 7,53 7,53 7,53 7,53 Cumulative Cap on Debt 1,50 3,43 5,85 6,78 6,78 6,78 Source: UK Base Case

(58) Po splnení podmienky základného scenára je hlavnou ochranou ručiteľa počas obdobia výstavby množstvo podmieneného vlastného kapitálu, ktorý možno čerpať na úhradu prekročených nákladov v medzníkoch projektu, čím je obmedzená výška dlhu v akomkoľvek období.

(59) Záväzky akcionárov týkajúce sa základného vlastného kapitálu a podmieneného vlastného kapitálu budú v plnej miere úverovo podporené prostredníctvom nástrojov, ako sú napríklad záruky materskej spoločnosti, dokumentárne akreditívy alebo iná úverová podpora, ktoré sú pre ručiteľa prijateľné.

(60) Akcionári poskytnú na podporenie svojich záväzkov voči spoločnosti NNBG a záväzkov spoločnosti NNBG fixný (11) a/alebo pohyblivý (12) záložný nárok (13) vrátane kvalifikovaného osobitného druhu záložného práva (floating charge) (14) na všetky svoje aktíva, majetok a podniky. NNBG a emitent dlhopisov, novozaložená účelovo vytvorená spoločnosť, poskytnú na podporenie svojich záväzkov každý rozsiahly fixný a/alebo pohyblivý záložný nárok vrátane kvalifikovaného osobitného záložného práva na všetky svoje aktíva, majetok a podniky. Záložný nárok bude v súvislosti s určitými dôležitými zmluvami podopretý priamymi dohodami so zmluvnými stranami.

(61) Z dôvodu osobitnej povahy transakcie a veľkého významu bezpečnosti sa pri vymáhaní záložného nároku zohľadní súhlas regulačného orgánu Spojeného kráľovstva pre bezpečnosť a skutočnosť, že dispozičné právo môže mať len subjekt, ktorý má alebo bude mať pre elektráreň HPC licenciu na prevádzkovanie jadrovej elektrárne.

(62) Záložným nárokom, ktorý poskytli akcionári, NNBG a emitent, sa má zabezpečiť, aby zabezpečené strany (15): i) mali v prípade platobnej neschopnosti dlžníka maximálnu prednosť pred nárokmi nezabezpečených veriteľov príslušného dlžníka; ii) si zachovali možnosť nakladať so založenými aktívami a použiť výnosy z takéhoto predaja na uspokojenie nesplatených zabezpečených záväzkov, ak by to predstavovalo najlepší spôsob maximalizácie náhrad, a iii) uplatňovali v prípade platobnej neschopnosti maximálnu kontrolu nad akýmikoľvek dlžníkmi a dosiahli riadiaci účel bezpečnosti vymenovaním administratívneho správcu príslušných obchodov a podnikov dlžníka.

(63) Dlhopisy budú nezabezpečené záväzky emitenta a nebudú súčasťou žiadneho záložného nároku, ktorý poskytne emitent či iný člen skupiny spoločností HPC.

(64) Pokiaľ ide o poradie veriteľov, výnosy z uplatnenia záložného nároku poskytnutého zo strany spoločnosti NNBG budú v praxi uplatnené v tomto poradí prednosti: 1. veritelia uprednostnení podľa právnych predpisov; 2. náklady na uplatnenie (t. j. náklady správcov záložných nárokov a akéhokoľvek konkurzného správcu); 3. veritelia FDP (16); 4. poskytovatelia preklenovacieho úveru na výstavbu; 5. dlhopisy a ručiteľ; 6. nezabezpečení veritelia NNBG; 7. akcionári NNBG.

(65) Toto poradie prednosti uplatnenia výnosov nemožno zmeniť bez súhlasu ručiteľa.

(66) Financovanie transakcie je rozdelené na fázy podľa dosahovania medzníkov realizácie projektu.

(67) V období po dátume, keď boli vydané maximálne množstvá dlhopisov (iných než dlhopisy SZC), bude poskytnutý základný vlastný kapitál podľa časového harmonogramu spoločne s podmieneným vlastným kapitálom na úhradu akýchkoľvek prekročených nákladov v súvislosti s týmto harmonogramom.

(68) Dividendy akcionárom nie sú povolené pred finančným dokončením.

(69) Orgány Spojeného kráľovstva argumentujú, že úverová záruka bude aj po finančnom dokončení naďalej chránená mnohými štrukturálnymi prvkami zmierňujúcimi riziko, ako aj prvkami založenými na dohovoroch vrátane značných obmedzení toho, keď môžu byť vyplácané dividendy, a rezervy na dlhovú službu vo výške […] mesačne (ktorá môže byť financovaná z peňažných prostriedkov, pohotovostného akreditívu alebo prijateľných záruk), čo by mohlo dosiahnuť výšku […] miliárd GBP. Trhová norma vo financovaní projektov je údajne rezerva na dlhovú službu na obdobie 6 mesiacov.

(70) Žiadosť o uplatnenie úverovej záruky po finančnom dokončení predpokladane vznikne len vtedy, keď: a) prevádzkový výkon a následne peňažné prostriedky dostupné na dlhovú službu sa veľmi podstatne odlišujú od očakávaného a b) táto odchýlka spotrebúva značnú rezervu na dlhovú službu zabezpečenú v štruktúre a uvedenú skôr v texte.

(71) Ak bude rezerva použitá na dlhovú službu (v akejkoľvek miere), musí byť doplnená do plnej výšky, kým budú vyplatené akékoľvek dividendy.

(72) Orgány Spojeného kráľovstva argumentujú, že s ohľadom na súbor štrukturálnych ochrán pred zlyhaním a na prítomnosť spúšťacích udalostí a možných nápravných opatrení pred zlyhaním by potreba uplatnenia mala vzniknúť v obmedzených a nepravdepodobných okolnostiach. Ak by však uplatnenie bolo potrebné, okolnosti budú pravdepodobne neočakávané a vážne, a preto pre ne nebude vhodné pevné uplatnenie. IUK sa domnieva, že potrebuje pružnosť na zváženie svojich možností so zreteľom na udalosti, ako sa vyskytnú, aby mohlo najlepšie ochrániť svoje záujmy. IUK sa preto rozhodlo mať maximálny a pružný súbor možností uplatnenia spoločne s diskrečnou právomocou na určenie najvhodnejšieho spôsobu uplatnenia v relevantnom čase.

(73) Komisii boli na posúdenie predložené hlavné finančné podmienky dohodnuté k dnešnému dátumu, pokiaľ ide o financovanie projektu HPC. Obsahujú dohodu strán o hlavných podmienkach dokumentov o financovaní, pričom konečná forma právnych návrhov ešte nie je k dátumu tohto rozhodnutia k dispozícii. Orgány Spojeného kráľovstva vyhlásili, že zvyšok podmienok, ako aj konečné dokumenty o financovaní budú obsahovať štandardné doložky, ktoré by pre podobný projekt požadoval akýkoľvek investor. Keďže Komisia nemala možnosť túto skutočnosť overiť, v prípade, že konečnými dokumentmi sa po akejkoľvek stránke zmení opatrenie, v podobe, v akej je v súčasnosti predstavené Komisii, orgány Spojeného kráľovstva budú musieť túto zmenu oznámiť Komisii.

2.3. DOHODA MINISTRA

(74) V rozdielovej zmluve je stanovené, že investori spoločnosti NNBG budú mať nárok na kompenzáciu, ak by sa vláda Spojeného kráľovstva rozhodla odstaviť HPC z politických dôvodov (a nie z dôvodu obáv týkajúcich sa zdravia, bezpečnosti, životného prostredia, dopravy alebo ochranných opatrení). Tieto platby budú financované rovnako, ako sú financované platby v rámci rozdielovej zmluvy (t. j. prostredníctvom poplatku dodávateľa). K rozdielovej zmluve bude priložená dohoda ministra, ktorú uzavrie minister a investori spoločnosti NNBG.

(75) V tejto dohode je stanovené, že ak protistrana po politickom odstavení nebude vyplácať investorom spoločnosti NNBG kompenzačné platby, minister zaplatí investorom dohodnutú kompenzáciu. V dohode nie sú stanovené ďalšie kompenzačné platby pre NNBG ani pre jej investorov.

3. PRIPOMIENKY ZAINTERESOVANÝCH STRÁN

(76) Komisia dostala počas konzultácie o rozhodnutí o začatí konania, ktorá trvala do 7. apríla 2014, veľmi veľký počet odpovedí. Ďalej v texte sú opísané pripomienky relevantné na posúdenie štátnej pomoci.

(77) Pripomienky zainteresovaných strán budú riešené v príslušných častiach posúdenia bez osobitnej zmienky o konkrétnej pripomienke.

(78) So zreteľom na veľký počet odpovedí budú zoskupené podľa témy a opísané.

3.1. PRIPOMIENKY PRIJATÉ K OPATRENIAM AKO SLUŽBE VŠEOBECNÉHO HOSPODÁRSKEHO ZÁUJMU

(79) Jeden respondent súhlasil s vládou Spojeného kráľovstva, že v opatreniach nie je zahrnutá štátna pomoc, a uviedol dôkazy predložené Spojeným kráľovstvom na podporu ich posúdenia ako služby všeobecného hospodárskeho záujmu.

(80) Jedna strana argumentovala, že HPC dodáva službu všeobecného hospodárskeho záujmu, pretože poskytuje službu vo verejnom záujme na zabezpečenie krátkodobého, strednodobého a dlhodobého uspokojenia dopytu po energii, a že projekt sa vykonáva čistým a transparentným spôsobom, ktorý nevedie k žiadnej hospodárskej výhode pre žiadnu zo zúčastnených spoločností. HPC má zlepšiť aj bezpečnosť dodávok energie, a to znížením závislosti od dovážaných palív a znížením využívania fosílnych palív.

(81) Spomedzi strán, ktoré namietali voči názoru Spojeného kráľovstva, že opatrenie nezahŕňa štátnu pomoc, jeden respondent poznamenal, že opatrenie nespĺňa kritériá Altmark, pretože rozdielová zmluva predstavuje len kompenzáciu za poskytovanie služby všeobecného hospodárskeho záujmu.

(82) Viacerí respondenti poznamenali, že žiadne iné spoločnosti nemohli predložiť ponuku na projekt.

(83) Viaceré strany argumentovali, že oznámené opatrenie nepatrí do rámca služieb všeobecného hospodárskeho záujmu, pretože Spojené kráľovstvo nevymedzilo jasne záväzok vyplývajúci zo služieb vo verejnom záujme, za ktorý poskytuje kompenzáciu, a nespĺňa podmienky na poverenie vykonávaním úlohy verejnej služby stanovené v článku 3 ods. 2 smernice Európskeho parlamentu a Rady 2009/72/ES (17).

(84) Viaceré strany poznamenali, že opatrenia pomoci sú nezlučiteľné s kritériami Altmark, podľa ktorých je výroba elektriny štandardnou hospodárskou činnosťou a teda jadrová energia by mala súťažiť s ostatnými zdrojmi elektrickej energie na liberalizovanom vnútornom trhu s elektrinou; opatrenie nemá za cieľ spoločný záujem; zdá sa, že neexistuje objektívne kritérium na odôvodnenie trvania 35 rokov; opatrenia pristupujú inak k jadrovej energii a k energii z obnoviteľných zdrojov; opatrenia vychádzajú z neznámych parametrov a chýba analýza nákladov a výnosov. Navyše skutočnosť, že jadrová energia môže zabezpečiť len elektrinu pre základný odber, znemožňuje jej využitie ako služby všeobecného hospodárskeho záujmu. Na záver, existuje značný potenciál nadmernej náhrady.

3.2. PRIPOMIENKY PRIJATÉ K EXISTENCII POMOCI

(85) Viacerí respondenti argumentovali, že opatrenia predstavujú štátnu pomoc, pretože zahŕňajú dvojstranné dohody medzi štátom a spoločnosťou; platby sú špecificky zamerané na cieľ výroby jadrovej energie; platby priamo zahŕňajú výdavky zo štátneho rozpočtu; a v zmluve je stanovená podpora a osobitné podmienky pre jadrovú energiu, ktoré presahujú akúkoľvek podporu pre energiu z obnoviteľných zdrojov.

(86) Jeden respondent poznamenal, že zmena platby za odpad z jednotky na maximálnu prahovú hodnotu ceny za prenos odpadu bude zahŕňať pomoc a ďalšiu dotáciu pre nových prevádzkovateľov jadrových zariadení.

3.3. PRIPOMIENKY PRIJATÉ K CIEĽOM SPOLOČNÉHO ZÁUJMU, ZLYHANIAM TRHU A POTREBE ZÁSAHU ŠTÁTU

(87) Pokiaľ ide o pozitívne odpovede, jeden respondent poznamenal, že jadrová energia môže významne prispieť k výrobe nízkouhlíkovej elektriny a môže pomôcť diverzifikovať odvetvie výroby elektriny. Poznamenal tiež, že aj keď jadrová energia nebude schopná poskytnúť všetku prídavnú kapacitu potrebnú v ďalších desaťročiach v Spojenom kráľovstve, pravdepodobne zohrá kritickú úlohu pri nahradení končiacej jadrovej kapacity a uspokojení budúceho dopytu.

(88) Viacerí respondenti argumentovali, že Spojené kráľovstvo je v inej pozícii ako ostatné členské štáty EÚ, pretože je ostrov a má obmedzenejší potenciál na prepojovacie vedenia. Akékoľvek porovnanie s Fínskom alebo Francúzskom by bolo neprimerané z dôvodu ich výrazne odlišnej trhovej štruktúry a prítomnosti dlhodobých hospodárskych dohôd v týchto členských štátoch na podporu výstavby jadrových elektrární. Spojené kráľovstvo by navyše nebolo schopné riadiť prerušovanú povahu energie z obnoviteľných zdrojov dovážaním veľkého objemu elektriny od svojich susedov, keď obnoviteľné zdroje neprodukujú energiu, a predávaním za dumpingové ceny na zmiernenie problémov spôsobených nadmernou výrobou, keď produkujú energiu. Zlyhania trhu v Spojenom kráľovstve týkajúce sa akéhokoľvek jednotlivého európskeho trhu s elektrinou budú preto vždy väčšie ako na európskej pevnine a budú si vyžadovať viac opatrení na svoju nápravu. Navyše podporením jadrovej energie sa zvýši diverzifikácia dodávok energie, čím sa posilní odolnosť energetického systému Spojeného kráľovstva.

(89) Jeden respondent poukázal na špecifické zlyhanie trhu s jadrovou energiou, konkrétne na jej dlhé obdobie výstavby a obdobie prevádzky, ktoré vedú k návratnosti investícií presahujúcej 30 rokov, teda až po roku 2050. Aj z ponaučení získaných z výpadkov v určitých členských štátoch vyplýva, že spoliehanie sa na cezhraničné prepojenia je obmedzené a žiadny prevádzkovateľ prenosovej sústavy nevie zaručiť kapacitu prepojenia tak ako kapacitu v domácej sieti. Štátna pomoc pre projekt HPC môže menej narúšať hospodársku súťaž ako zavedenie iných opatrení, ako sú napríklad trhy s kapacitou.

(90) Jeden respondent uviedol, že elektráreň HPC nebude narúšať cieľ zabezpečenia ochrany životného prostredia, pretože jej prevádzku budú starostlivo kontrolovať príslušné inštitúcie, ako napríklad úrad pre jadrovú reguláciu. HPC bude tiež dodržiavať predpisy o environmentálnych povoleniach z roku 2010.

(91) Viaceré strany uviedli, že v súčasnosti existujú technológie na bezpečné uchovávanie jadrového odpadu.

(92) Viaceré strany poznamenali, že súčasná kombinácia politík nepostačuje na stimuláciu investícií do jadrovej energie, najmä preto, že ceny za uhlík v rámci schémy obchodovania s emisiami (ETS) sú príliš nízke; program minimálnej ceny uhlíka Spojeného kráľovstva nezvýši ceny uhlíka dostatočne, aby stimulovali investície do jadrovej energie; a schéma záruk Spojeného kráľovstva sama osebe nepostačuje na podporenie investícií, keďže nie je zameraná na dlhodobú hospodársku životaschopnosť jadrovej energie. Na záver, emisná stopa jadrovej energie je podobná ako emisná stopa veternej energie a podstatne nižšia ako emisná stopa energie z morských obnoviteľných zdrojov energie, fotovoltickej slnečnej energie a technológií využívajúcich biomasu.

(93) Jedna strana argumentovala, že Spojené kráľovstvo podporuje energiu z obnoviteľných zdrojov, ale tieto technológie nie sú vhodné na poskytovanie elektriny pre základný odber, a pritom spoliehanie sa na plyn by zvýšilo závislosť Spojeného kráľovstva od fosílnych palív a vystavilo by ho geopolitickému riziku.

(94) Jeden respondent uviedol, že Komisia by mala posúdiť čistý environmentálny prínos HPC v porovnaní so súčasným energetickým mixom v Spojenom kráľovstve. Na základe posúdenia pomocou týchto kritérií elektráreň HPC jasne poskytne značný environmentálny prínos.

(95) Viaceré strany uviedli, že členské štáty by si mali slobodne vyberať svoj vlastný energetický mix a poskytovať potrebné stimuly, bez ktorých by nefungovali účinné dlhodobé súkromné investície do nízkouhlíkovej výrobnej kapacity. Komisia by nemala mať právomoc zasahovať do týchto rozhodnutí. Jadrové elektrárne majú tiež vysoké počiatočné kapitálové náklady a nízke hraničné prevádzkové náklady, čo spoločne s nedostatočnou koreláciou prevádzkových nákladov s trhovými cenami za elektrinu spôsobuje riziko, ktoré nemožno účinne preniesť na spotrebiteľov bez zásahu štátu.

(96) Viaceré strany kritizovali bod 337 v rozhodnutí o začatí konania, najmä preto, že v Spojenom kráľovstve sa od liberalizácie trhu s energiou pred 20 rokmi neuskutočnili žiadne investície do nových jadrových elektrární. Pre súkromných investorov sťažuje tieto investície aj hrozba zmien vládnych politík či iné politické riziká.

(97) Viaceré strany argumentovali, že kapitálové náklady predstavujú približne 75 % vyrovnaných nákladov na elektrinu (18) v porovnaní s 10 % až 15 % pre plyn vyrábaný bez zmierňujúcich opatrení. Ďalej bolo uvedené, že nákladová efektívnosť dekarbonizácie podľa vlastného modelu znamená úroveň 50 g CO2/kWH do roku 2030 (v porovnaní so súčasnou úrovňou približne 500 g CO2/kWh), ktorú je možné dosiahnuť za najnižšie náklady, len ak nová jadrová kapacita dosiahne významnú mieru penetrácie (napr. 11 až 18 GW). Súčasná hodnota prínosu rozsiahleho jadrového programu je 23 miliárd GBP. Dlhodobou zmluvou o jadrovej energii navyše zostane zachovaná efektívnosť dispečingu elektrickej energie, čo je významné pre jadrovú energiu a so zreteľom na ich nízke hraničné náklady aj pre obnoviteľné technológie.

(98) Jeden respondent uviedol, že nepodporenie včasného rozvoja novej technológie, ako je európsky tlakovodný reaktor, by viedlo k menšej preferencii investorov pre túto technológiu v Spojenom kráľovstve a aj mimo neho.

(99) Jeden respondent uviedol, že Zmluvu o Euratome nemožno uplatňovať nezávisle od súčasných politík Komisie, keďže v článku 40 tejto zmluvy sa vyžaduje, že Komisia musí pravidelne zverejňovať cieľové hodnoty pre jadrovú energiu, a že ciele tejto zmluvy možno plniť len v súlade s ostatnými ustanoveniami tejto zmluvy.

(100) Jeden respondent poznamenal, že pred liberalizáciou umožňovali investície do jadrovej energie projekty podporovaných taríf, ktoré odstraňovali investičné riziká.

(101) Jedna strana uviedla, že zdroje jadrového paliva sú rôznorodé a majú vysoké hodnotenie, pokiaľ ide o energetickú bezpečnosť.

(102) Jedna strana poznamenala, že okrem jadrovej energie neexistujú žiadne osvedčené nízkouhlíkové technológie pre základný odber, ktoré by mali rovnaké kapacitné úrovne. Investori sú so zreteľom na profil politického rizika v Európskej únii čoraz opatrnejší pri viazaní mimoriadne veľkého kapitálu do nového systému výroby elektriny. Na záver, predpovede Komisie týkajúce sa investícií do novej jadrovej energie v období rokov 2027 – 2030 sú pre svoju neistotu otázne.

(103) Viaceré strany poznamenali, že Spojené kráľovstvo nemá mechanizmus podobný fínskemu modelu spoločnosti Mankala (spoločné investície spoločností vyrábajúcich elektrinu a energeticky náročných odvetví), v rámci ktorého by bolo možné riadiť asymetriu medzi rizikom počiatočných kapitálových nákladov a dlhodobou cenou za okamžitú elektrinu.

(104) Jedna strana poznamenala, že väčšina obnoviteľných technológií bola vynájdená na začiatku 90. rokov minulého storočia, z čoho na základe dôvodov vyspelosti technológií vyplýva, že ich podporovanie je menej oprávnené ako podporovanie jadrovej technológie.

(105) Viaceré strany uviedli, že reaktory budú prevádzkyschopné najskôr v roku 2023, a preto elektráreň nebude môcť riešiť otázku bezpečnosti dodávok energie, ktorú Spojené kráľovstvo zdôrazňuje ako odôvodnenie opatrení.

(106) Jedna strana poznamenala, že jadrová technológia neposkytne bezpečnosť dodávok energie, pretože výroba jadrovej energie je závislá od dovozu štiepneho jadrového materiálu. Ďalšia strana poznamenala, že v záujme zlepšenia bezpečnosti dodávok energie by sa malo menej spoliehať na dovážané palivá.

(107) Jeden respondent uviedol, že politika vlády Spojeného kráľovstva v oblasti energetiky je politicky zaujatá a obmedzuje rozvoj veterných parkov na pevnine a slnečných elektrární.

(108) Viacerí respondenti uviedli, že jadrová technológia zhoršuje bezpečnosť dodávok energie, pretože jej chýba pružnosť potrebná na vyváženie dodávok a dopytu v sieti z dôvodu neplánovaných zlyhaní, znížených mier kapacity či bežnej údržby. Jadrová energia má byť spojená tiež s nepredvídateľnými šokmi, ktoré si vyžadujú veľké množstvo rezervy, na rozdiel od variability vetra, ktorý je opisovaný ako vo veľkej miere dopredu predpovedateľný. Na záver, pre tých istých respondentov je jadrová energia zlý prostriedok aj na zníženie emisií, a to na základe výskumu, z ktorého vyplynulo, že v jadrovom cykle sa produkuje 9- až 25-krát viac CO2 ako v prípade veternej energie.

(109) Viacerí respondenti poznamenali, že príspevok jadrovej technológie k dekarbonizácii nie je na základe komparatívnych štatistických údajov významný.

(110) Viaceré strany uviedli, že opatrením sa neposkytne žiadna energetická bezpečnosť, pretože sa ním nenahradí stará kapacita dostatočne rýchlo a bude závisieť od zásob uránu, ktoré sa môžu minúť.

(111) Viacerí respondenti argumentovali, že dotácie povedú k vytlačeniu iných, inovatívnejších a environmentálne menej škodlivých výrobných technológií a že tieto dotácie nie sú oprávnené a sú nezlučiteľné so zásadou „znečisťovateľ platí“. Budúce generácie budú znášať náklady vyplývajúce z tohto dlhodobého opatrenia.

(112) Viacerí respondenti chceli zdôrazniť, že niektoré členské štáty a najmä Nemecko, Rakúsko, Írsko, Taliansko a ďalšie sú proti jadrovej energii a že iné členské štáty, ako napríklad Portugalsko, Dánsko, Estónsko alebo Grécko, nemajú jadrovú energiu, a preto v súvislosti s jadrovou energiou nemôže existovať spoločný cieľ.

(113) Viacerí respondenti poznamenali, že technológia, ktorá potrebuje dotácie na 60 rokov a je oslobodená od všetkých priamych a nepriamych nákladov, ktoré spôsobuje, a vyžaduje 35-ročnú zabezpečenú zmluvu, sa nemôže považovať za životaschopnú.

(114) Jedna strana vyhlásila, že neexistuje uspokojivý spôsob vyriešenia potreby likvidácie rádioaktívneho odpadu.

(115) Jeden respondent uviedol, že Spojené kráľovstvo príliš uprednostňuje novú jadrovú energiu, keď urovnáva mnohé neistoty týkajúce sa likvidácie a poskytuje investorom istotu.

(116) Viacerí respondenti kritizovali posúdenie rizika, ktoré vykonalo Spojené kráľovstvo, a uviedli, že Spojené kráľovstvo nezohľadnilo ani nezachytilo kaskádu neočakávaných havárií mimo „východiskových bodov návrhu“, ktoré sa stali vo Fukušime, a ďalšie vážne jadrové havárie. Kritizovali tiež tvrdenia, že v prípade najhoršej možnej predvídateľnej nehody/incidentu v HPC (vrátane teroristického útoku) by maximálna miera úniku mimo kontrolovanú oblasť nepresiahla 0,03 % zásob jadra reaktoru za deň.

(117) Viacerí respondenti poznamenali, že nie je jasné, či Spojené kráľovstvo zobralo do úvahy vývoj nových technológií, ktoré zlepšujú pružnosť elektrickej siete (napr. dynamická cenotvorba, zmluvy na prerušiteľný odber alebo obmedzenie dynamického odberu v priemysle, agregácia služieb a optimalizácia dopytu domácností).

(118) Jeden respondent kritizoval, aký význam prikladá Spojené kráľovstvo výrobe elektriny pre základný odber, keď sa zohľadnia zmeny, ktoré prebiehajú v odvetví energetiky a na základe ktorých možno spochybniť, či bude základný odber v polovici 20. rokov tohto storočia stále taký relevantný ako dnes. Čoraz dôležitejšia bude najmä pružnosť systému.

(119) Viaceré strany uviedli, že HPC nebude prvá elektráreň svojho druhu, ale skôr piata alebo šiesta, keď sa zohľadnia elektrárne vo Fínsku a Francúzsku a dve ďalšie, ktoré sa vybudovali v Číne. Navyše podobné reaktory boli objednané vo Fínsku a Francúzsku bez poskytnutia štátnej pomoci.

(120) Jedna strana uviedla, že solárne odvetvie bude schopné dodávať každý rok rovnaké množstvo elektriny, ako sa očakáva, že vyrobí HPC, a za porovnateľné náklady a že veterná energia získavaná na mori by mohla byť v roku 2020 alebo čoskoro potom lacnejšia ako jadrová energia.

(121) Jedna strana argumentovala, že z vlastných údajov vlády Spojeného kráľovstva vyplýva, že nová jadrová energia nie je potrebná, čo je v rozpore s viacerými dokumentmi a prejavmi, v ktorých sa nesprávne tvrdí, že dopyt po elektrine by sa mohol zdvojnásobiť alebo aj strojnásobiť oproti vlastnému výskumu vlády týkajúcemu sa dlhodobého dopytu po elektrine a potrieb kapacity do roku 2025.

3.4. PRIPOMIENKY PRIJATÉ K VHODNOSTI A STIMULAČNÉMU ÚČINKU OPATRENÍ

(122) Pokiaľ ide o pozitívne odpovede, viacerí respondenti poznamenali, že jadrová energia môže významne prispieť k výrobe nízkouhlíkovej elektriny a môže pomôcť diverzifikovať odvetvie výroby elektriny. Poznamenali tiež, že aj keď jadrová energia nebude schopná poskytnúť všetku prídavnú kapacitu potrebnú v ďalších desaťročiach v Spojenom kráľovstve, pravdepodobne zohrá kritickú úlohu pri nahradení končiacej jadrovej kapacity a uspokojení budúceho dopytu.

(123) Viacerí respondenti uviedli, že bez zásahu vlády by boli súkromné investície zamerané len na krátkodobé výnosy, čo by znemožňovalo vývoj novej jadrovej energie.

(124) Jeden respondent uviedol, že prevádzkovatelia by bez pomoci nemali motiváciu na investovanie do nových jadrových elektrární a že úspešné uskutočnenie prvého projektu výrazne zníži náklady na nové projekty. Tvrdí tiež, že reaktory tretej generácie nemožno porovnávať s existujúcimi elektrárňami a že bez dlhodobého horizontu cenovej stability by súkromné investície do jadrovej energie neboli možné.

(125) Viacerí respondenti vyhlásili, že program Spojeného kráľovstva výstavby nových jadrových elektrární povedie k významným prínosom v oblasti zamestnanosti v Spojenom kráľovstve a Európe.

(126) Viacerí respondenti poznamenali, že pomoc umožní vysokošpecializovanej, kvalifikovanej pracovnej sile zachovať si svoje zručnosti a vyvinúť nové postupy, čo je dôležité aj na vyraďovanie jadrových reaktorov z prevádzky, ktoré sú dnes v prevádzke. Poznamenali tiež pozitívny vplyv, ktorý pomoc bude mať pre prevádzkovateľov v dodávateľskom reťazci.

(127) Viacerí respondenti poukázali na to, že podniky v Spojenom kráľovstve veľmi uprednostňujú rôznorodý energetický mix a že podporujú najmä jadrovú, veternú a vodnú energiu. Program Spojeného kráľovstva prinesie stabilnejšie investičné prostredie pre podniky, najmä pre veľkých používateľov elektrickej energie.

(128) Viacerí respondenti poznamenali, že navrhnutý mechanizmus má v porovnaní so systémom zeleného certifikátu, ktorý sa v súčasnosti používa výlučne pre energiu z obnoviteľných zdrojov, výhodu obmedzenia nadmernej náhrady.

(129) Viaceré strany uviedli, že štát má povinnosť stimulovať diverzifikačné rozhodnutia investorov, lebo liberalizované trhy nevedia internalizovať výhody bezpečnosti dodávok energie členských štátov.

(130) Jedna strana kritizovala názor Komisie, že rozdielovými zmluvami sa odstraňuje väčšina trhových rizík, pretože výkupné sadzby sa všeobecne používajú v mnohých členských štátoch na podporu energie z obnoviteľných zdrojov a neexistuje žiadny dôvod na rozdielne zaobchádzanie s jadrovou energiou.

(131) Viacerí respondenti argumentovali, že jadrová technológia nie je šetrná voči životnému prostrediu, nie je obnoviteľná ale konečná a je extrémne nákladná napriek tomu, že to je vyspelá technológia bez účinku získaných skúseností.

3.5. PRIPOMIENKY PRIJATÉ K PRIMERANOSTI OPATRENÍ

(132) Jedna strana poznamenala, že mechanizmus rozdielovej zmluvy zmierňuje riziko, pričom NNBG stále vystavuje základnému riziku a zamedzuje nadmernej náhrade, pretože platby sa realizujú, len keď je referenčná cena nižšia ako realizačná cena. Opatrením podielu na zisku z vlastného kapitálu bude takisto obmedzená nadmerná náhrada a NNBG nebude mať zaručenú pevnú úroveň príjmov či ziskov. Na záver, rozdielovou zmluvou sa stabilizujú ceny, čo povedie k lepšiemu investičnému prostrediu.

(133) Viaceré strany argumentovali, že realizačná cena by sa mala porovnávať s cenou iných nízkouhlíkových technológií a nie s nákladmi plynární a mala by sa brať do úvahy skôr úroveň budúcich cien ako súčasné ceny.

(134) Viaceré strany uviedli, že rozdielová zmluva pre HPC má obdobie trvania 35 rokov, pričom zmluvy pre energiu z obnoviteľných zdrojov mávajú kratšie obdobie trvania, zvyčajne najviac 15 rokov. Jadrová elektráreň však bude fungovať 60 rokov, pričom zariadenia na výrobu energie z obnoviteľných zdrojov 20 – 25 rokov, z čoho vyplýva nižší pomer dotácií k prevádzkovej životnosti. Rozdielové zmluvy chránia Spojené kráľovstvo pred platením vyšších stavebných nákladov.

(135) Jedna strana predložila hodnotenie nákladov, v ktorom je uvedené, že rozsah nákladov po prvej elektrárni výrazne klesne do roku 2030 na 60 – 75 GBP za MWh. Uviedla tiež, že realizačná cena oznámeného opatrenia je v rozsahu jej analýzy, t. j. 85 až 100 GBP za MWh.

(136) Viaceré strany uviedli, že v súčasnosti sa za lacnejší považuje len malý počet technológií, z ktorých žiadna nevie zabezpečiť významné množstvá elektrickej energie v budúcnosti.

(137) Viaceré strany poznamenali, že po zohľadnení nákladov celého systému energie z obnoviteľných zdrojov je jadrová energia pri realizačnej cene oznámenej Spojeným kráľovstvom omnoho lacnejšou možnosťou.

(138) Jedna strana uviedla, že rozhodnutie Komisie vylúčiť jadrové projekty z používania mechanizmov typu rozdielovej zmluvy by mohlo mať významný potenciálny vplyv na schopnosť Úradu pre likvidáciu jadrových zariadení (NDA) realizovať riešenie pre civilné plutónium Spojeného kráľovstva. Uviedla tiež, že zaťaženie daňovníkov nákladmi súvisiacimi s nákladmi na odpad je minimálne/nepatrné z dôvodu opatrení vlády Spojeného kráľovstva.

(139) Viacerí respondenti poznamenali, že investičná pomoc sa neodpočítava od prevádzkovej pomoci.

(140) Jeden respondent uviedol, že na účely informovania verejnosti a parlamentného preskúmania musia byť prístupné všetky dohody a ich zmeny, ktoré ovplyvňujú financovanie, alebo praktické opatrenia týkajúce sa vyraďovania z prevádzky, nakladania s odpadom a vyhoretým palivom a likvidácie. Poznamenal tiež, že kľúčové informácie o modelovaní nákladov neboli zverejnené.

(141) Viaceré strany vyjadrili obavy, že Spojené kráľovstvo by mohlo poskytovať ďalšiu pomoc NNBG, a to aj vo forme režimu, ktorým je obmedzená zodpovednosť prevádzkovateľov jadrových zariadení. Niektoré strany sa domnievali, že alternatívne technológie k jadrovej technológii znášajú plnú zodpovednosť, a jadrová technológia pritom využíva režim obmedzenej zodpovednosti.

(142) Ďalší typ podpory, ktorý bol uvedený ako potenciálne vyňatý z oznámenej pomoci, je podhodnotenie nákladov na nakladanie s jadrovým odpadom a jeho likvidáciu v rámci zmluvy o prenose odpadu, ktorú majú noví prevádzkovatelia jadrových zariadení uzavrieť na základe úmyslu Spojeného kráľovstva stanoviť to ako povinnosť. Niektoré strany podobne poznamenali, že údajný chýbajúci úplný výkaz nákladov na vyraďovanie z prevádzky je v rozpore so zásadou „znečisťovateľ platí“.

(143) Jeden respondent vyjadril na základe skúseností s modelmi európskeho tlakovodného reaktora vo Fínsku a Francúzsku obavy pre možné prekročenia nákladov.

(144) Finančná podpora pre existujúcich prevádzkovateľov jadrových zariadení v Spojenom kráľovstve sa už v súčasnosti poskytuje prostredníctvom viacerých finančných nástrojov vrátane obmedzení zodpovedností, prijatia komerčných rizík, dotácií na náklady na likvidáciu jadrového odpadu a dotácií na náklady na boj proti teroristom.

(145) Viaceré strany poznamenali, že pomoc povedie k tomu, že hospodárske riziko bude prenesené z podniku na daňovníkov, a k odkázanosti na určitého dodávateľa, čím sa zvýšia ceny energie na ďalších 35 rokov.

(146) Viaceré strany argumentovali, že realizačná cena je príliš vysoká, keď HPC je najdrahšia elektráreň, aká bola kedy vybudovaná. Narušenia povedú k ďalším nákladom.

(147) Jedna strana uviedla, že posúdenie primeranosti nemôže byť konečné, kým nebudú úplne zverejnené ustanovenia o podiele na zisku a o opätovnom otvorení nákladov.

(148) Jedna strana uviedla, že realizačná cena je vyššia ako cena, ktorú Nemecko platí za svoju veternú energiu získavanú na pevnine.

(149) Jedna strana poznamenala, že je spravodlivé predpokladať, že neexistujú žiadne odôvodnené očakávania, že náklady európskeho tlakovodného reaktora výrazne klesnú, ak sa budú podporovať, a že uvedený reaktor nie je kvalifikovaný ako vznikajúca technológia.

(150) Niekoľko strán argumentovalo, že viaceré vznikajúce technológie výroby energie z obnoviteľných zdrojov sa môžu ukázať ako omnoho nákladovo efektívnejšie než HPC a že v nedávnej správe organizácie Carbon Conect (19) sa odhaduje, že návratnosť pre EDF a ďalších investorov do HPC je s predpokladanou návratnosťou vlastného kapitálu v približnej výške 19 % až 21 %, omnoho vyššia ako v prípade iných projektov, vyššia ako predpokladaná návratnosť vlastného kapitálu v prípade projektov iniciatív súkromného investovania. Ak sa ďalej zohľadnia náklady na plné poistenie proti jadrovým katastrofám, hospodárske dôvody v prospech jadrovej energie v porovnaní s inými nízkouhlíkovými zdrojmi sú podstatne oslabené. Na záver, z nedávnej správy Výboru pre verejné účty Dolnej snemovne Spojeného kráľovstva a Úradu pre vyraďovanie jadrových zariadení z prevádzky (NDA) vyplývajú náklady súvisiace s jadrovou energiou vyše 2,5 miliardy GBP ročne alebo 42 % celkového rozpočtu ministerstva pre energetiku a zmenu klímy (DECC).

(151) Niekoľko strán argumentovalo, že existuje odôvodnené podozrenie z nadmernej náhrady.

(152) Jedna strana vypočítala, že ak sa realizačná cena za 35 rokov prepočíta na ekvivalent 15-ročnej realizačnej ceny, bola by v približnej výške 117 GBP za MWh v reálnych cenách roku 2012 alebo o viac ako 20 % vyššia ako v prípade veternej energie získavanej na pevnine a o 10 % až 15 % vyššia ako v prípade biomasy. Mohlo by sa tiež predpokladať, že náklady na veternú energiu získavanú na pevnine sa do roku 2023 ešte znížia v dôsledku zvýšenej úrovne využívania, čím sa rozdiel ešte zväčší.

(153) Viaceré strany poznamenali, že ceny za alternatívne technológie, a najmä za technológie obnoviteľných zdrojov v budúcnosti pravdepodobne ešte klesnú, čo povedie k relatívnej nadmernej náhrade pre projekt HPC.

(154) Jedna strana uviedla, že Spojené kráľovstvo nešlo na trh a nehľadalo ekvivalentnú kapacitu či produkciu za rovnaké obdobie. Vo Francúzsku a Fínsku sa ceny za jadrovú energiu pohybujú v rozmedzí od 45 do 50 EUR za MWh. Zo správ finančných analytikov vyplýva, že EDF dosiahne ročnú vnútornú mieru návratnosti vlastného kapitálu od 25 % do 35 %. Na záver, rozdielové zmluvy spôsobujú, že jadrová energia dosiahne referenčnú cenu ľahšie ako energia z obnoviteľných zdrojov, a kombinácia minimálnej ceny uhlíka a trhu s kapacitou podporuje investície do novej jadrovej energie.

3.6. PRIPOMIENKY PRIJATÉ K MOŽNÉMU NARUŠENIU HOSPODÁRSKEJ SÚŤAŽE A OBCHODU MEDZI ČLENSKÝMI ŠTÁTMI

(155) Pokiaľ ide o pozitívne odpovede, viaceré strany uviedli, že opatrenie nepovedie k žiadnemu významnému účinku na hospodársku súťaž alebo obchod medzi členskými štátmi, pretože výrazne neovplyvní blahobyt spotrebiteľov a nepovedie k vyšším maloobchodným cenám. NNBG bude vystavená aj trhovým silám a stimulom na súťaženie na veľkoobchodnom trhu s elektrinou.

(156) Niekoľko strán uviedlo, že by mali byť stanovené rovnaké podmienky pre všetky nízkouhlíkové technológie, a preto dotácie pre novú jadrovú energiu by mali byť v súlade so súčasnými politikami podpory pre energiu z obnoviteľných zdrojov. Niekoľko strán argumentovalo, že by mala byť zachovaná technologická neutralita a teda jadrová technológia by nemala byť diskriminovaná.

(157) Niekoľko strán poznamenalo, že opatrenia nemôžu vytlačiť investície do obnoviteľných zdrojov energie, keďže aj tie sú podporované rozdielovými zmluvami. Niektoré strany ďalej uviedli, že pomoc bude naopak pôsobiť opačne ako katalyzátor nových investícií do technológií na výrobu energie.

(158) Jedna strana poznamenala, že HPC by podľa predpokladov mala mať inštalovanú kapacitu niečo vyše 3 GW, pričom celý trh Spojeného kráľovstva dosiahne čoskoro 80 GW. So zreteľom na to nie je deformácia trhu štátnou pomocou významná (napr. 4 %).

(159) Niekoľko strán poznamenalo, že prírastky z alternatívnych technológií k novej jadrovej technológii nie sú schopné zabezpečiť dostatočne vysokú úroveň kapacity, aby sa mohli považovať za schodné možnosti. Najmä prírastky z reakcie na dopyt nemožno považovať za isté, energetická účinnosť si vyžaduje ďalšie politiky a prepojenie by mohlo poskytnúť kľúčový príspevok k efektívnemu využívaniu zdrojov, ale hlavné prekážky sú politické a regulačné.

(160) Niekoľkí respondenti uviedli, že opatrenia narušia hospodársku súťaž. Stane sa to vytlačením alternatívnych technológií a najmä diskrimináciou či presunutím investícií do obnoviteľných technológií. Naruší sa tiež obchodovanie na vnútornom trhu, pretože dovozcovia nebudú schopní konkurovať dotovaným cenám za jadrovú energiu, čo povedie k umelým prebytkom v iných členských štátoch.

(161) Jeden respondent poukázal na to, že pomoc naruší hospodársku súťaž medzi existujúcimi jadrovými elektrárňami a novými jadrovými elektrárňami, pretože nové budú dostávať prevádzkovú pomoc a existujúce nie. Iná strana poznamenala, že je potrebné zachovať technologickú neutralitu, a preto jadrová energia by nemala byť diskriminovaná.

(162) Jedna strana poznamenala, že jadrové dotácie pravdepodobne zmenšia veľkosť trhu dostupného pre technológie obnoviteľných zdrojov energie, na ktorom sa môžu zúčastňovať, a zvýšia ťažkosti zriadenia novej kapacity výroby energie z obnoviteľných zdrojov v EÚ.

(163) Jedna strana kritizovala odbornú štúdiu Prof. Greena a Dr. Stafella najmä preto, že ich metodika nie je vhodná na vykonanie analýz blahobytu či posúdenia narušenia; ich predpoklady nie sú vhodné na vyrovnanie sa s existenciou zlyhaní finančného trhu; predpoklad exogénnej povahy vážených priemerných kapitálových nákladov (WACC) nie je odôvodnený; a v štúdii sa ignorujú ponaučenia, externality uhlíka, rôznorodosť dodávok a trhová sila.

(164) Jedna strana poznamenala, že pomoc spôsobí nerovnováhu medzi úplnými nákladmi ostatných technológií výroby energie a jadrovou technológiou na úkor spotrebiteľov a daň bude podstatne vyššia. EDF tiež dosiahne dominantné postavenie na trhu s energiou v Spojenom kráľovstve, najmä ak by sa povolilo predĺženie hospodárskej životnosti existujúcich jadrových elektrární.

(165) Jedna strana uviedla, že vyplácanie vyrovnaní rozdielových zmlúv podľa vymeranej produkcie by mohlo narušiť trh, pretože výrobcovia by mohli elektrinu predávať aj za záporné ceny a spoliehať sa na rozdielovú zmluvu na dosiahnutie kladných výnosov.

(166) Jedna strana argumentovala, že rozsah pomoci naruší investície do budúcich prepojovacích vedení, a to aj do prepojení medzi Škótskom a Islandom (geotermálna elektrická energia) a medzi Anglickom a severskými krajinami (geotermálna, veterná, prílivová elektrická energia).

3.7. PRIPOMIENKY PRIJATÉ K ÚVEROVEJ ZÁRUKE

(167) Niekoľkí respondenti poznamenali, že nemožno vylúčiť nadmernú náhradu, keďže balík pomoci zahŕňa okrem rozdielovej zmluvy aj úverovú záruku.

3.8. ĎALŠIE PRIJATÉ PRIPOMIENKY

(168) Niekoľkí respondenti poukázali na diviaky, ktoré v marci 2013, 27 rokov po nehode v Černobyle, vyžarovali veľké množstvo radiácie. Niekoľkí respondenti požiadali o vykonanie druhej konzultácie, keď bude dokončené oznámené opatrenie.

(169) Niekoľkí respondenti poukázali na to, že vláda Spojeného kráľovstva mala vo svojom predvolebnom vyhlásení sľúbiť, že sa na jadrovú energiu nebudú poskytovať žiadne verejné dotácie.

(170) Jedna strana poznamenala, že Spojené kráľovstvo sa naďalej spolieha na to, čo nazýva úspešné dokončenie procesu spojeného s novou výstavbou, ale že pri vypracovaní plánov a určovaní jej nákladov prehliada významné neistoty týkajúce sa umiestnenia, zriadenia a prevádzkovania zariadenia na geologické ukladanie odpadu. Kritizovala tiež súčasné návrhy Spojeného kráľovstva týkajúce sa nakladania s odpadom a jeho likvidácie.

4. PRIPOMIENKY PRIJATÉ OD SPOJENÉHO KRÁĽOVSTVA

(171) Spojené kráľovstvo zaslalo svoju odpoveď na rozhodnutie o začatí konania 31. januára 2014. V odpovedi Spojeného kráľovstva boli viaceré analýzy vrátane týchto: a) modelovanie ministerstva pre energetiku a zmenu klímy a analýza kontrafaktuálnych scenárov; b) správa spoločnosti Oxera o zlyhaniach trhu, primeranosti a možných narušeniach hospodárskej súťaže; c) štúdia spoločnosti Pöyry o možných narušeniach vnútorného trhu a alternatívach jadrovej energie; d) správa spoločnosti Redpoint o vývoji odvetvia výroby elektriny v Spojenom kráľovstve; e) opis procesu určovania nákladov a overovania, na ktorom sa podieľali spoločnosti KPMG a LeighFisher; f) správa spoločnosti KMPG o možných narušeniach hospodárskej súťaže; g) referenčné porovnávanie miery návratnosti.

(172) Spojené kráľovstvo vo svojej odpovedi všeobecne potvrdzuje tú istú pozíciu, akú uviedlo v oznámení. Najmä, že nová jadrová energia bude dôležitou súčasťou energetického mixu Spojeného kráľovstva, čo pomôže dosiahnuť zníženie emisií uhlíka, zabezpečiť a diverzifikovať dodávky elektriny za prijateľné náklady.

(173) Argumenty Spojeného kráľovstva sú bližšie popísané ďalej v texte.

4.1. PRIPOMIENKY PRIJATÉ K EXISTENCII ŠTÁTNEJ POMOCI A SLUŽBE VŠEOBECNÉHO HOSPODÁRSKEHO ZÁUJMU

(174) Spojené kráľovstvo tvrdí, že oznámené opatrenie nepredstavuje pomoc podľa kritérií Altmark, pokiaľ ide o rozdielovú zmluvu, a ani podľa oznámenia o záruke (20), pokiaľ ide o záruku. Eventuálne, Spojené kráľovstvo sa naďalej domnieva, že pomoc je zlučiteľná na základe rámca pre služby všeobecného hospodárskeho záujmu (21). Ak nie, pomoc je zlučiteľná podľa článku 107 ods. 3 písm. c) ZFEÚ.

(175) Pokiaľ ide o prvú podmienku Altmark, t. j. existencia služby všeobecného hospodárskeho záujmu, orgány Spojeného kráľovstva tvrdia, že vybudovanie elektrárne HPC podľa stanoveného časového harmonogramu a jej prevádzkovanie v rámci rozdielovej zmluvy predstavujú služby všeobecného hospodárskeho záujmu, ktorých cieľom je dosiahnuť všeobecné záujmy vlády Spojeného kráľovstva.

(176) Orgány Spojeného kráľovstva objasňujú vymedzenie služby všeobecného hospodárskeho záujmu. Služba všeobecného hospodárskeho záujmu údajne spočíva v zabezpečovaní investícií do novej jadrovej elektrárne a má sa realizovať do stanoveného termínu. Údajne by žiadny súkromný investor, ktorý pôsobí v súčasných trhových podmienkach, neinvestoval do novej jadrovej elektrárne do termínu stanoveného v rozdielovej zmluve. Orgány Spojeného kráľovstva tvrdia, že existujú významné zlyhania trhu, pokiaľ ide o vybudovanie novej jadrovej energie, ktoré odôvodňujú zriadenie služby všeobecného hospodárskeho záujmu.

(177) Podľa orgánov Spojeného kráľovstva je v smernici o elektrine (22) uznané, že v záväzkoch vyplývajúcich zo služieb vo verejnom záujme podľa článku 3 ods. 2 sa môže zohľadniť potreba zabezpečiť dlhodobú kapacitu na zaistenie bezpečnosti dodávok energie. Vraj nie je žiadny dôvod na obmedzenie tohto základu na záväzky vyplývajúce zo služieb vo verejnom záujme v súvislosti so zabezpečením výroby rezervnej kapacity. HPC údajne prispeje k dlhodobému plánovaniu Spojeného kráľovstva týkajúcemu sa bezpečnosti dodávok dlhodobým zabezpečením značnej výrobnej kapacity, ako je stanovené v článku 3 ods. 2 smernice o elektrine, konkrétne na obdobie 35 rokov, keď bude na základe rozdielovej zmluvy vyplácané vyrovnanie. Skutočnosť, že pripojenie HPC do siete nemusí byť dostatočne včasné na vyriešenie možnej nízkej úrovne kapacity pred rokom 2020, nie je rozhodujúca s ohľadom na dlhodobý horizont, čo sa líši od krátkodobého zamerania cieľa všeobecného záujmu. Skutočnosť, že Spojené kráľovstvo môže pred fungovaním elektrárne HPC čeliť obmedzeniam kapacity, údajne neoslabuje odôvodnenie tohto projektu. Spojené kráľovstvo by navyše bez ďalšieho zásahu malo naďalej obmedzené kapacity počas celého obdobia do roku 2020 a aj potom a muselo by vytvoriť energetický mix na sústavné riešenie týchto problémov.

(178) Investícia do novej kapacity jadrovej výroby, ktorá má byť dodaná a prevádzkovaná do stanoveného termínu, je svojím významným príspevkom k dlhodobej bezpečnosti dodávok nízkouhlíkovej elektriny pre Spojené kráľovstvo a svojím prevádzkovaním v rámci rozdielovej zmluvy zameraná na dosiahnutie všeobecného alebo verejného záujmu, ktorý možno označiť ako službu všeobecného hospodárskeho záujmu. Podľa vlády Spojeného kráľovstva novú kapacitu základného odberu a najmä jadrové projekty podniky, ktoré pôsobia v bežných trhových podmienkach, nezabezpečia v časovom horizonte dostatočnom na splnenie cieľov všeobecného záujmu Spojeného kráľovstva.

(179) Orgány Spojeného kráľovstva uviedli, že rozdielová zmluva sa má považovať za zmluvu, z ktorej pre NNBG vyplývajú konkrétne záväzky služieb vo verejnom záujme. Presné vymedzenie a povinný charakter záväzku vyplývajúceho zo služieb vo verejnom záujme v rámci služby všeobecného hospodárskeho záujmu pochádzajú z kombinácie prísnych doložiek určených na zabezpečenie, aby NNBG dodržala stanovený časový harmonogram, a zo skutočnosti, že keď už NNBG začne výstavbu, nebude z nej so zreteľom na mimoriadne vysoké stratené náklady, ktoré výstavba spôsobí, „cesta von“.

(180) Pokiaľ ide o druhú podmienku Altmark, orgány Spojeného kráľovstva tvrdia, že parametre na výpočet referenčnej ceny a možných úprav realizačnej ceny sú v zásade dohodnuté a budú stanovené objektívne a transparentne v rozdielovej zmluve predtým, ako nadobudne účinnosť.

(181) Pokiaľ ide o tretiu podmienku Altmark, orgány Spojeného kráľovstva tvrdia, že podľa judikatúry je rozsah kontroly zo strany Komisie, pokiaľ ide o nevyhnutnosť a primeranosť náhrady na účely tretej podmienky Altmark, so zreteľom na diskrečnú právomoc, ktorú majú členské štáty pri vymedzení úlohy služby všeobecného hospodárskeho záujmu a podmienok na jej vykonávanie, tiež obmedzený na zjavný omyl. (23) Orgány Spojeného kráľovstva sa domnievajú, že opatrenie je primerané a že mechanizmom rozdielovej zmluvy sa automaticky minimalizuje úroveň štátnej podpory, pretože vyrovnanie bude vyplatené, len ak bude referenčná cena nižšia ako realizačná cena, a reverzná platba bude vykonaná, keď bude referenčná cena vyššia ako realizačná cena. Rozdielová zmluva obsahuje viacero ochrán pred nadmernou náhradou.

(182) Pokiaľ ide o štvrtú podmienku Altmark, orgány Spojeného kráľovstva sa domnievajú, že toto kritérium má zabezpečiť, aby kompenzácia poskytnutá za poskytovanie služby všeobecného hospodárskeho záujmu zodpovedala tomu, čo by bola normálna trhová odmena za takúto službu. V tomto prípade údajne nemá chýbajúca vhodná referenčná hodnota spôsobiť nemožnosť uplatnenia štvrtej podmienky Altmark. Komisia by mala údajne posúdiť existenciu výhody porovnaním s objektívnymi a overiteľnými prvkami, ktoré sú k dispozícii v tomto prípade. Orgány Spojeného kráľovstva sa domnievajú, že určovanie nákladov a overovanie, ktoré vykonali externí poradcovia na zabezpečenie toho, aby odhadované náklady spoločnosti NNBG na poskytovanie služby všeobecného hospodárskeho záujmu boli primerané, by mali postačovať na považovanie štvrtej podmienky Altmark za splnenú.

(183) Pokiaľ ide o úverovú záruku, orgány Spojeného kráľovstva sa domnievajú, že neposkytuje podniku výhodu, keďže bude poskytovaná za komerčných podmienok v súlade so zásadou súkromného investora v trhovom hospodárstve. Vláda Spojeného kráľovstva sa domnieva, že úverová záruka a podmienky rozdielovej zmluvy slúžia na rozdielne účely. Účelom rozdielovej zmluvy je zabezpečenie dlhodobej zmluvnej dohody na zníženie neistoty týkajúcej sa veľkoobchodných trhových cien, pokiaľ ide o výkon podkladového aktíva, podobne ako komerčné úverové záruky od finančných poisťovateľov, umožňuje väčší prístup na trhy s dlhodobým dlhovým kapitálom. Cenotvorba a schválenie úverovej záruky zásadne závisia od rizika celého podkladového projektu vrátane podmienok rozdielovej zmluvy. Opačne to však neplatí: prítomnosťou záruky sa presúva profil rizika medzi investormi do dlhu a ručiteľom, ale nemení sa rizikový profil projektu. Vláda Spojeného kráľovstva si nemyslí, že projektová spoločnosť získa nejakú ďalšiu podporu z kombinácie rozdielovej zmluvy a úverovej záruky.

(184) Pokiaľ ide o dohodu ministra o kompenzácii za politické odstavenie, Spojené kráľovstvo tvrdí, že všetky rozdielové zmluvy budú obsahovať ustanovenia o kompenzácii pre investorov v prípade udalosti oprávňujúcej odstavenie, ako je napríklad zmena právnych predpisov, na základe ktorej bude natrvalo odstavené celé zariadenie (v závislosti od technológie), alebo odmietnutie vlády Spojeného kráľovstva udeliť súhlas na opätovné spustenie zariadenia po uplynutí stanoveného obdobia po odstavení. Priama dohoda medzi ministrom a investormi spoločnosti NNBG je ďalšou a samostatnou dohodou, ktorá má fungovať ako ochrana pre ustanovenia o udalosti oprávňujúcej odstavenie. Touto dohodou je zabezpečené, aby v prípade, že protistrana po politickom odstavení nebude vyplácať investorom spoločnosti NNBG kompenzačné platby, minister zaplatí investorom dohodnutú kompenzáciu. Nie sú v nej stanovené ďalšie kompenzačné platby pre NNBG ani pre jej investorov.

(185) Orgány Spojeného kráľovstva ďalej argumentujú, že dohoda bola potrebná, pretože jadrová energia znáša v súvislosti s politickým odstavením osobitné riziká.

(186) Orgány Spojeného kráľovstva tvrdia, že ich zámerom nie je, aby ku každej rozdielovej zmluve bola priložená dohoda ministra, pretože to by sa malo riešiť pre každý projekt jednotlivo. Uvádzajú však, že je možné, že odôvodnenie priamej dohody sa môže vzťahovať na ďalšie projekty, aj na iné technológie – najmä, keď sú osobitne rozsiahle, kontroverzné a/alebo majú podobné opatrenia týkajúce sa vyraďovania z prevádzky.

(187) Podľa orgánov Spojeného kráľovstva majú kompenzačné platby účinne vrátiť investorov spoločnosti NNBG na ich počiatočnú pozíciu a nemali by sa považovať za štátnu pomoc.

(188) Orgány Spojeného kráľovstva ďalej tvrdia, že ak opatrenie zahŕňa štátnu pomoc, mala by byť zlučiteľná s vnútorným trhom na základe rámca pre služby všeobecného hospodárskeho záujmu.

(189) Investícia do novej jadrovej elektrárne, ktorá má byť dodaná a prevádzkovaná v stanovenom čase, a jej prevádzkovanie v rámci investičnej zmluvy na obdobie vyplácania vyrovnania 35 rokov predstavujú údajne službu všeobecného hospodárskeho záujmu. Ustanovenia rozdielovej zmluvy majú navyše prvky potrebné na poverovací akt a sú v nich stanovené príslušné záväzky vyplývajúce zo služieb vo verejnom záujme a úrovne kompenzácie.

(190) Keďže obdobie poverenia v trvaní 35 rokov (čo predstavuje obdobie vyrovnávacích platieb) je údajne kratšie ako úplné obdobie odpisov HPC v trvaní 60 rokov, trvanie obdobia poverenia má byť so zreteľom na predmetnú službu všeobecného hospodárskeho záujmu oprávnené.

(191) Pokiaľ ide o požiadavky verejného obstarávania, vláda Spojeného kráľovstva argumentuje, že Komisia mala predpokladať správnosť výberového procesu a rokovaní, pokiaľ z vyšetrovania nevyplynie, že proces bol chybný. Spojené kráľovstvo sa domnieva, že pravidlá verejného obstarávania stanovené v smernici Európskeho parlamentu a Rady 2004/17/ES (24) alebo v smernici Európskeho parlamentu a Rady 2004/18/ES (25) o prideľovaní verejných prác, zákaziek na dodávku tovaru alebo zákaziek na poskytovanie služieb sa neuplatňujú na predmetné opatrenie, pretože opatrenie nezahŕňa žiadne obstarávanie tovaru, prác či služieb v prospech vlády Spojeného kráľovstva či iného štátneho orgánu v zmysle týchto smerníc. Vláda Spojeného kráľovstva sa údajne z rovnakých dôvodov domnieva, že článok 8 smernice o elektrine nie je uplatniteľný na oznámené opatrenie. Orgány Spojeného kráľovstva uvádzajú, že postupy, ktoré doteraz vykonávala vláda Spojeného kráľovstva pri identifikovaní vhodných investorov v rámci programu reformy trhu s elektrinou boli v každom prípade založené na jasnom, transparentnom a nediskriminačnom rámci, ktorý je z hľadiska transparentnosti a nediskriminácie rovnocenný s postupom verejného obstarávania. Podrobné podmienky zmluvy podobné ako podmienky týkajúce sa HPC musia byť navyše údajne individuálne prerokované, aby sa zohľadnili charakteristiky konkrétnej investície.

(192) Pokiaľ ide o diskrimináciu, ak by vláda Spojeného kráľovstva poskytovaním tej istej služby všeobecného hospodárskeho záujmu pre novú kapacitu jadrovej výroby poverila iný podnik, údajne by zabezpečila, aby sa na výpočet referenčnej ceny a realizačnej ceny použila rovnaká metodika. Presné podmienky jednotlivých investičných zmlúv sa však môžu líšiť z dôvodu jedinečných charakteristík produktu. Tieto možné obmeny by však boli objektívne motivované a nepredstavovali by diskrimináciu.

(193) Pokiaľ ide o požiadavky týkajúce sa kompenzácie, orgány Spojeného kráľovstva tvrdia, že realizačná cena bola vypočítaná na základe predpokladaných stavebných a prevádzkových nákladov spoločnosti NNBG vrátane nezaručeného primeraného zisku, pričom náklady spoločnosti NNBG boli doložené a nezávisle overené.

(194) Orgány Spojeného kráľovstva sa domnievajú, že nie sú potrebné žiadne ďalšie požiadavky, pokiaľ ide o opatrenie, pretože nepatrí do žiadnej kategórie prípadov stanovených pre služby všeobecného hospodárskeho záujmu, a preto údajne neexistujú dôvody na to, aby sa došlo k záveru, že opatrenie povedie k vážnym narušeniami hospodárskej súťaže na vnútornom trhu alebo v takejto miere ovplyvní obchod medzi členskými štátmi. Podobné služby sa vraj neposkytujú v konkurencii so službami všeobecného hospodárskeho záujmu, ani sa nepredpokladá, že ich bude v blízkej budúcnosti poskytovať súkromný sektor. Komisia vraj v predchádzajúcom rozhodnutí uznala, že verejná podpora v prospech odvetvia energetiky v zemepisne izolovanej krajine (Írsko) s obmedzeným prepojením s inými energetickými sieťami má obmedzený účinok na obchod a nie je v rozpore so záujmom Spoločenstva (26). To isté sa údajne vzťahuje na odvetvie výroby elektriny v Spojenom kráľovstve.

(195) Ďalšie pripomienky v odpovedi orgánov Spojeného kráľovstva: i) orgány Spojeného kráľovstva vo viacerých častiach svojej odpovede vysvetlili, že cieľom opatrenia je stimulovať alebo odblokovať investície do nízkouhlíkovej výroby elektrickej energie, najmä do novej jadrovej energie; ii) rozdielová zmluva HPC bola vypracovaná na umožnenie čo možno najefektívnejšieho odstránenia prekážok projektu a zahŕňa aj určitú ochranu pred niektorými rizikami, predovšetkým týkajúcimi sa neistoty okolo budúcich cien za elektrinu; iii) je mnoho spôsobov, ako môžu byť náklady spoločnosti NNBG vyššie, ako sa predpokladá, alebo jej tržby nižšie, ako sa predpokladá (napríklad ak nedosiahne plánovanú úroveň výroby alebo jej realizované ceny za predaj elektriny budú nižšie ako trhová referenčná cena); iv) NNBG bude môcť predávať svoju elektrinu na trh na spotovom alebo na zmluvnom základe. Neexistuje žiadna požiadavka, že NNBG musí predávať len na spotový trh.

4.2. PRIPOMIENKY PRIJATÉ K CIEĽOM SPOLOČNÉHO ZÁUJMU

(196) Spojené kráľovstvo tvrdí, že sa snaží plniť spoločné ciele EÚ týkajúce sa dekarbonizácie, bezpečnosti a rôznorodosti dodávok energie za najnižšie náklady, a tak ako aj iné členské štáty stojí pred problémami v súvislosti s ich dosahovaním.

(197) Spojené kráľovstvo poznamenáva, že energetická účinnosť, reakcia zo strany dopytu, prepojenie a lepšie fungovanie vyrovnávacích trhov sú dôležité, ale samotné nemôžu dosiahnuť tieto ciele napriek skutočnosti, že sa rozvíjajú. Spojené kráľovstvo zároveň tvrdí, že právomoc určiť energetický mix má členský štát a že sa rozhodlo, že jadrová energia bude súčasťou jeho energetického mixu.

(198) Jadrová energia mu pomôže dosiahnuť dekarbonizáciu, pretože to je nízkouhlíková technológia a z posúdenia Spojeného kráľovstva vyplynulo, že to spoločne s obnoviteľnými zdrojmi energie a elektrárňami vybavenými na zachytávanie a ukladanie oxidu uhličitého patrí k nákladovo najefektívnejším spôsobom dosiahnutia dekarbonizácie.

(199) Spoliehanie sa len na iné technológie by bolo riskantné. Spojené kráľovstvo konkrétne odhaduje, že v prípade neexistencie jadrovej energie by na uspokojenie dopytu v rovnakom čase okrem existujúcej alebo súčasnej plánovanej kapacity potrebovalo 14 GW veternej energie získavanej na pevnine, 11 GW veternej energie získavanej na mori alebo 5 GW z elektrární s plynovými turbínami s kombinovaným cyklom (27).

(200) Spojené kráľovstvo sa tiež domnieva, že rôznorodá skladba výroby je potrebná na dosiahnutie spoľahlivého a vyváženého elektroenergetického systému.

(201) Na záver, Spojené kráľovstvo uvádza, že jeho politika v oblasti jadrovej energie je v súlade s presadzovaním cieľa spoločného záujmu podľa Zmluvy o Euroatome.

4.3. PRIPOMIENKY PRIJATÉ K ZLYHANIAM TRHU A POTREBE ZÁSAHU ŠTÁTU

(202) Spojené kráľovstvo tvrdí, že existuje kombinácia trhových zlyhaní, ktoré ovplyvňujú výrobu elektriny, konkrétnejšie nízkouhlíkovú výrobu, a najmä výrobu novej jadrovej energie.

(203) Spojené kráľovstvo konkrétne uvádza tieto zlyhania trhu, ktoré sú všeobecne charakteristické pre trhy s elektrinou: a) externalita zvyškového uhlíka. Súčasné politiky (vrátane systému EÚ obchodovania s emisiami, ETS, pre jeho nízku úroveň cien za kvóty na emisie uhlíka) neposkytujú dostatočnú dlhodobú istotu alebo dostatočne silné cenové signály na úplnú internalizáciu negatívnej externality, ktorou sa vyznačuje výroba elektrickej energie (t. j. simultánna výroba emisií uhlíka), čo sťažuje nové investície do jadrovej energie; b) pozitívne externality, ktoré vedú k nedostatočnému zabezpečeniu istoty a rôznorodosti dodávok trhu. Dostupnosť elektrickej energie má verejnoprospešný charakter, čo vedie k stanoveniu nesprávnych cien za vzácnosť a v konečnom dôsledku k chýbajúcim peniazom – t. j. nedostatočnému zabezpečeniu výroby a bezpečnosti dodávok energie. Dôvodom je, že v rozhodnutiach o súkromných investíciách do výroby elektriny nie sú zohľadnené sociálne náklady možných výpadkov ani vplyv dostupnosti výroby na sieť a na iných používateľov siete, preto nie sú riziká a výhody jednotlivých technológií v súlade so sociálnym optimom, pričom plyn je prirodzene zaistený a všetky ostatné technológie sú penalizované, čo v konečnom dôsledku vedie k nižšej rôznorodosti dodávok; c) nedostatočné stimuly na dosiahnutie prínosov z učenia pri využívaní nových a nevyspelých technológií. To vedie k nedostatočnému poskytovaniu investícií do technológií prvých svojho druhu a do nových technológií a d) zlyhania finančného trhu, ktoré obmedzujú finančné prostriedky dostupné pre projekty v oblasti energetickej infraštruktúry. Na výrobu jadrovej energie nie je k dispozícii projektové financovanie, pretože trhy s prenášaním rizika sú neúplné a neexistujú žiadne nástroje na zaistenie pred týmito rizikami. Dlhodobé zmluvy na dodávanie elektriny sú na kratší čas ako investície, pričom volatilita cien je veľmi vysoká a dlhodobé odhady cien podliehajú vysokej úrovni neistoty.

(204) Spojené kráľovstvo takisto uvádza, že existujú určité ďalšie zlyhania trhu, najmä pre jadrovú energiu, ktoré zhoršujú prekážky investovania do tejto technológie: e) vystavenie politickému riziku a f) nezaistené vystavenie riziku spojenému s cenami za elektrinu, ktoré je omnoho vážnejšou verziou širšieho zlyhania trhu opísaného v predchádzajúcom texte v písmene d) z dôvodu mimoriadne vysokých úrovní investícií potrebných na výrobu jadrovej energie.

(205) Spojené kráľovstvo poznamenáva, že tieto zlyhania trhu nie sú čisto teoretické, ako dokazuje skutočnosť, že v Spojenom kráľovstve neboli od liberalizácie trhu vykonané žiadne investície do nových jadrových elektrární.

(206) Spojené kráľovstvo uvádza, že modelovanie uvedené v rozhodnutí o začatí konania, a najmä predpovede spoločnosti Redpoint a ministerstva Spojeného kráľovstva pre energetiku a zmenu klímy (DECC), z ktorých vyplýva, že nová jadrová energia sa dostane do siete v roku 2027 alebo v roku 2030, nie sú spoľahlivé.

(207) Spojené kráľovstvo aktualizovalo svoje modely pomocou novších údajov, z ktorých vyplýva, že nová jadrová energia by bola dostupná na komerčnom základe najskôr v roku 2032 a možno až v roku 2050. Spojené kráľovstvo zdôrazňuje, že pri modelovaní sa nutne zjednodušuje realita a nemôžu sa brať do úvahy všetky riziká a neistoty, pred ktorými stoja investori v skutočnom svete.

(208) Spojené kráľovstvo usudzuje, že spoliehanie sa len na trhové sily by znamenalo vystaviť sa riziku odloženia príspevku novej jadrovej energie k plneniu cieľov Spojeného kráľovstva o viaceré roky a možno za vyššie náklady. Dokonca aj krátke oneskorenia v trvaní troch až štyroch rokov by znamenali stratu v prosperite, ktorú Spojené kráľovstvo odhaduje až na 30 miliárd GBP.

(209) Na záver, Spojené kráľovstvo namieta voči tomu, žeby sa na podobných trhoch realizovali iné projekty bez určitého štátneho zásahu či štátnej podpory.

4.4. PRIPOMIENKY PRIJATÉ K VHODNOSTI A STIMULAČNÉMU ÚČINKU OPATRENÍ

(210) Spojené kráľovstvo vo svojej odpovedi na rozhodnutie o začatí konania trvá na svojom názore, že rozdielová zmluva je najvhodnejší nástroj na zabezpečenie investícií do novej nízkouhlíkovej výroby, a najmä do výroby novej jadrovej energie.

(211) Rozdielovou zmluvou sa má odstrániť neschopnosť účinne spoločne znášať alebo prenášať riziko cenovej volatility spôsobené neúplnými trhmi s prenášaním rizika a chýbajúcimi vhodnými zaisťovacími trhovými nástrojmi. Rozdielovými zmluvami sa má zmierniť riziko nezaistených veľkoobchodných cien znížením neistoty týkajúcej sa predajnej ceny vyrobenej elektriny, ktorú NNBG dostane. Rozdielová zmluva tým poskytuje dôveru, že po investícii bude dosiahnutá prijateľná úroveň návratnosti.

(212) Spojené kráľovstvo poznamenáva, že rozdielovými zmluvami sa vyriešia zdôraznené zlyhania trhu za nižšie náklady pre spotrebiteľov v porovnaní s alternatívnymi mechanizmami, ako sú príplatky na štandardné výkupné ceny, pretože ohraničujú úroveň cien, a tým znižujú štátnu podporu, keď sú veľkoobchodné ceny vyššie ako realizačná cena. Zatiaľ čo v systéme pevných príplatkov na výkupné ceny sa vypláca rovnaká suma za každú jednotku elektriny bez ohľadu na úroveň veľkoobchodných cien, rozdielovými zmluvami sa zmierňuje riziko nadmernej náhrady v situácii vysokých veľkoobchodných cien.

(213) Spojené kráľovstvo vyzdvihuje aj to, že rozdielová zmluva je nástroj založený na trhu, pretože sa od príjemcu vyžaduje, že musí predávať na trhu za bežné veľkoobchodné ceny. Tým sa teda zachovávajú komerčné stimuly pre NNBG, aby predávala svoju elektrinu v súlade s bežným fungovaním trhu. Konkrétne, ak by sa NNBG odchýlila od referenčnej ceny a predávala by elektrinu napríklad za cenu nižšiu ako referenčná cena, znížila by svoje tržby, pretože vyrovnanie by sa vypočítalo na základe referenčnej ceny. Príjemcovia sú stále vystavení určitému konkurenčnému tlaku ostatných účastníkov trhu.

(214) Vláda Spojeného kráľovstva trvá na názore, že kombinácia rozdielovej zmluvy a úverovej záruky je vhodný nástroj.

(215) Podľa názoru Spojeného kráľovstva sa samotnou úverovou zárukou neznižuje neistota investorov, pokiaľ ide o budúce veľkoobchodné ceny, a Spojené kráľovstvo sa domnieva, že samotná úverová záruka by viedla k potrebe vyššej úrovne podpory, a tým k vyšším nákladom pre spotrebiteľov. Úverová záruka má riešiť ťažkosti so získaním dlhového kapitálu na kapitálových trhoch v značnej výške, ktoré sú potrebné na investície do novej jadrovej energie.

(216) Úverovou zárukou sa držiteľom kapitálu neposkytuje pridaná ochrana pred rizikami projektu v porovnaní s tým, čo by pravdepodobne ponúkol trh, a preto ňou nie je uspokojená potreba nájsť kapitálových investorov. Investori nie sú pripravení viazať veľké sumy peňazí vo forme vlastného kapitálu a podmieneného vlastného kapitálu bez istoty výnosov, ktorú poskytuje rozdielová zmluva.

(217) Spojené kráľovstvo na záver poznamenáva, že projekt HPC je jediný jadrový projekt v Spojenom kráľovstve vo fáze vhodnej na diskusiu, a preto nie je možné zriadiť skutočný konkurenčný proces.

4.5. PRIPOMIENKY PRIJATÉ K PRIMERANOSTI OPATRENÍ

(218) Spojené kráľovstvo vo svojej odpovedi zastáva svoj názor, že realizačná cena bola stanovená na minimálnej úrovni možnej na stimulovanie žiadaných investícií a na základe starostlivého procesu určenia a overovania nákladov, posúdenia úrovne výnosov, ktoré by boli primerané pre investorov na zúčastnenie sa na projekte HPC, a náročného súboru rokovaní so spoločnosťou EDF.

(219) Spojené kráľovstvo tvrdí, že investori do HPC znášajú v rámci rozdielovej zmluvy naďalej značné riziká, najmä riziká týkajúce sa stavebných nákladov, ale aj určité prevádzkové riziká a riziko týkajúce sa dostupných objemov. Investori znášajú riziko prekročenia stavebných nákladov a oneskorení, pretože odmeňovanie na základe rozdielovej zmluvy sa začne, až keď sa začne predávať elektrina, t. j. keď bude elektráreň v prevádzke. Ak by NNBG nevybudovala elektráreň vo vopred určených plánovaných lehotách na uvedenie do prevádzky, hrozilo by jej aj riziko skrátenia obdobia trvania rozdielovej zmluvy, ktoré sa počíta od tohto dátumu. Ak sa výstavba nedokončí do konečnej lehoty, Spojené kráľovstvo má právo jednostranne ukončiť rozdielovú zmluvu.

(220) Z úverovej záruky navyše pre investorov stále vyplýva povinnosť poskytnúť na projekt značný vlastný kapitál a uhradiť prekročené náklady, pričom v súvislosti s týmito rizikami zostane vlastný kapitál nechránený zárukou.

(221) Výška realizačnej ceny sa vypočítava vo vzťahu k predpokladaným nákladom spoločnosti NNBG na projekt, čo umožňuje primeraný zisk. Spojené kráľovstvo však uvádza, že náklady môžu byť vyššie alebo výnosy nižšie, ako sa predpokladalo, čo NNBG vystavuje rizikám týkajúcim sa zisku.

(222) Spojené kráľovstvo poznamenáva, že rozdielová zmluva chráni pred nadmernou náhradou, keďže, keď sú veľkoobchodné trhové ceny vyššie ako realizačná cena, výrobcovia zaplatia dodávateľom. Poukazuje tiež na ďalšie ochrany pred nadmernou náhradou vo forme podielov na zisku z výstavby a z vlastného kapitálu, čím je zabezpečené, aby sa akýkoľvek prebytok pre NNBG rozdelil s dodávateľmi a v konečnom dôsledku so spotrebiteľmi, pričom zároveň zostanú dostatočné stimuly pre NNBG, aby sa usilovala dosiahnuť tieto prebytky. Akékoľvek nedoplatky však znáša výlučne NNBG.

(223) Spojené kráľovstvo tvrdí, že budúce úpravy realizačnej ceny, ako napríklad na základe kvalifikačnej zmeny právnych predpisov a opätovných otvorení prevádzkových nákladov, sa uplatnia len v obmedzených a vopred stanovených okolnostiach a budú sa týkať len vybraných nákladov. Opätovné otvorenia prevádzkových nákladov budú fungovať aj ako obmedzenie nadmernej náhrady, pretože, ak budú tieto náklady nakoniec nižšie, ako sa predpokladalo, realizačná cena sa upraví smerom nadol.

(224) Spojené kráľovstvo opakuje svoj názor, že záruka bude poskytnutá za komerčných podmienok, a preto nezahŕňa štátnu pomoc.

4.6. PRIPOMIENKY PRIJATÉ K MOŽNÝM NARUŠENIAM HOSPODÁRSKEJ SÚŤAŽE A OBCHODU MEDZI ČLENSKÝMI ŠTÁTMI

(225) Spojené kráľovstvo tvrdí, že rozdielová zmluva nemá významný účinok na hospodársku súťaž a obchod medzi členskými štátmi a na podporenie svojho tvrdenia predložilo správy spoločností KPMG, Oxera a Pöyry.

(226) Nástrojom rozdielovej zmluvy sa minimalizuje akékoľvek narušenie hospodárskej súťaže medzi výrobcami, pretože NNBG bude naďalej vystavená trhovým silám a stimulom, aby súťažila na veľkoobchodnom trhu s elektrinou. NNBG nebude mať zaručené dosiahnutie referenčnej ceny a bude musieť predávať svoju produkciu tak, aby súťažila o najlepšiu možnú cenu, pričom má rovnaké stimuly ako ostatní účastníci trhu.

(227) Spojené kráľovstvo tvrdí, že rozdielovou zmluvou nevzniká významné narušenie hospodárskej súťaže, pretože NNBG ani EDF pravdepodobne nebudú mať motiváciu či schopnosť vykonávať stratégiu na ovplyvnenie referenčnej ceny, podľa ktorej sa vypočítava vyrovnanie. Ak by NNBG pokúsila strategicky znížiť referenčnú cenu, odchýlila by sa od svojej stratégie minimalizácie rizika, t. j. od snahy dosiahnuť referenčnú cenu. Spojené kráľovstvo spochybňuje aj to, či by z vykonávania takejto stratégie mohla mať NNBG výhody na hornom trhu alebo NNBG či EDF na dolných maloobchodných trhoch. Spojené kráľovstvo uviedlo, že regulačné orgány v regulačných režimoch Spojeného kráľovstva a EÚ by tiež bránili NNBG, aby konala strategicky a ovplyvňovala referenčnú cenu.

(228) Rozdielová zmluva neznižuje blahobyt spotrebiteľov ani nevedie k vyšším maloobchodným cenám a v skutočnosti znižuje pravdepodobnosť, žeby dodávateľ mohol na spotrebiteľov preniesť len zvýšenia nákladov, keďže sa ňou stabilizujú veľkoobchodné ceny.

(229) Spojené kráľovstvo tvrdí, že bude aj naďalej podporovať prepojenia a že rozdielová zmluva nebude mať významný vplyv na toky prepojovacích vedení a na stimuly pre investície do prepojovacích vedení, pretože tie sú motivované cenovými rozdielmi v Spojenom kráľovstve a na iných trhoch.

(230) Z analýzy spoločnosti Pöyry vyplýva, že HPC bude mať obmedzený vplyv na cenové rozdiely medzi Spojeným kráľovstvom a susednými trhmi, ktoré sú v súčasnosti spojené so Spojeným kráľovstvom prostredníctvom prepojovacích vedení, a preto projekt nebude narúšať obchod medzi členskými štátmi.

(231) Spojené kráľovstvo sa tiež domnieva, že malé zníženie maloobchodných cien, ktoré by mohlo byť spôsobené fungovaním HPC, nespôsobí podstatnú zmenu stimulov na energetickú účinnosť a že možné úspory energie, ktoré ponúkajú alternatívy k novej jadrovej energii, ako napríklad reakcia na strane dopytu alebo energetická účinnosť, nebudú dostatočne veľké, aby sa mohli považovať za reálnu možnosť.

5. PRIPOMIENKY PRIJATÉ OD SPOLOČNOSTI EDF

(232) Spoločnosť EDF spoločne so spoločnosťami EDF S.A. a NNBG predložila svoju odpoveď 7. apríla 2014. EDF vo svojej odpovedi predkladá podstatné ďalšie dôkazy a analýzu na podporenie svojho tvrdenia, že žiadna z pochybností, ktoré vyjadrila Komisia vo svojom rozhodnutí o začatí konania, nie je podložená.

(233) Hlavné argumenty, ktoré predložila EDF, sú stručne opísané ďalej v texte, pričom sú opäť zoskupené podľa zásad posudzovania štátnej pomoci.

(234) EDF tvrdí, že rozdielová zmluva spĺňa kritériá Altmark, a preto opatrenie nepredstavuje štátnu pomoc v zmysle článku 107 ods. 1 ZFEÚ.

(235) Pokiaľ ide o prvé kritérium Altmark, argumentujú, že služba všeobecného hospodárskeho záujmu poskytovaná elektrárňou HPC nezahŕňa poskytovanie elektriny pre základný odber spoločnosťou NNBG. Služba všeobecného hospodárskeho záujmu pozostáva skôr z investovania do novej jadrovej elektrárne, ktorá má byť dodaná v stanovenom čase. Obavy, ktoré vyjadrila Komisia, týkajúce sa toho, či sa poskytovanie elektriny pre základný odber môže považovať za službu všeobecného hospodárskeho záujmu, sú preto irelevantné.

(236) Elektráreň HPC je údajne potrebná na plnenie cieľov dekarbonizácie, bezpečnosti/rôznorodosti dodávok a dostupnosti energie.

(237) Pokiaľ ide o tri posledné kritériá Altmark, NNBG nebude mať z tohto opatrenia údajne žiadnu výhodu. Parametre na výpočet kompenzácie budú stanovené v rozdielovej zmluve. Nadmernej náhrade sa zamedzí rôznymi metódami, a najmä prostredníctvom formálneho procesu určenia a overenia nákladov, ktorý bol vykonaný pred stanovením realizačnej ceny. Podrobná analýza finančných parametrov rozdielovej zmluvy HPC, ktorú vykonala vláda Spojeného kráľovstva, by navyše mala byť zameraná na akékoľvek obavy týkajúce sa toho, či je úroveň kompenzácie založená na analýze nákladov, ktoré by vznikli typickému, dobre riadenému podniku, ktorý má dostatok potrebných prostriedkov.

(238) Pokiaľ ide o úverovú záruku, EDF tvrdí, že nezahŕňa štátnu pomoc, pretože je v súlade so zásadou súkromného investora v trhovom hospodárstve.

(239) Pokiaľ ide o dohodu ministra týkajúcu sa rizika politického odstavenia, EDF tvrdí, že ustanovenia zaoberajúce sa rizikom politického odstavenia nepredstavujú pomoc.

(240) Podľa EDF všeobecnými zásadami, z ktorých vychádzajú právne predpisy Spojeného kráľovstva a EÚ, sa umožňuje právo na kompenzáciu v prípade odňatia vlastníckeho práva. Tieto všeobecné zásady sa vzťahujú na všetky trhové subjekty, hoci určité spôsoby uplatnenia nárokov na kompenzáciu sú dostupné len pre trhové subjekty z členských štátov EÚ alebo zo štátov, ktoré sú stranami Zmluvy o energetickej charte. Príslušnými ustanoveniami rozdielovej zmluvy sa údajne poskytuje zmluvná istota o fungovaní všeobecných zásad. EDF na tomto základe usudzuje, že zmluva sa nemôže kvalifikovať ako štátna pomoc.

5.1. PRIPOMIENKY PRIJATÉ K CIEĽOM SPOLOČNÉHO ZÁUJMU

(241) EDF uviedla, že Spojené kráľovstvo bude v období rokov 2021 až 2030 na riešenie energetickej medzery vyplývajúcej zo zatvorenia existujúcich elektrární na fosílne palivá a existujúcich jadrových elektrární potrebovať, aby sa do systému dostalo približne 60 GW novej výrobnej kapacity. Podľa EDF nemožno túto medzeru vyplniť len zvýšením prepojení a energetickej účinnosti, ale vyžaduje si aj vybudovanie značného množstva novej výrobnej kapacity.

(242) EDF poznamenáva, že z modelov ministerstva pre energetiku a zmenu klímy vyplýva, že otázky dostatočnosti výroby sa vynoria na začiatku 20. rokov tohto storočia a že HPC, ktorá má začať vyrábať v roku 2023, prispeje k riešeniu tejto energetickej medzery.

(243) EDF poznamenáva, že nová kapacita bude musieť byť najmä nízkouhlíková, aby bolo možné dosiahnuť ciele dekarbonizácie podľa Plánu Komisie postupu v energetike do roku 2050. (28) Nová jadrová energia je kritickou zložkou nákladovo efektívnej dekarbonizácie odvetvia výroby elektriny.

(244) Na záver, HPC pomôže tiež s cieľom dosiahnuť ďalšiu diverzifikáciu dodávok energie obmedzením európskej závislosti od dovozu plynu z krajín mimo EÚ. Je to v súlade s právom Spojeného kráľovstva vykonávať diskrečnú právomoc podľa článku 194 ZFEÚ na zahrnutie jadrovej energie do budúceho energetického mixu spoločne s inými formami nízkouhlíkovej výroby.

(245) Toto strategické rozhodnutie je v súlade aj so Zmluvou o Euratome.

5.2. PRIPOMIENKY PRIJATÉ K POTREBE ŠTÁTNEHO ZÁSAHU A ZLYHANIAM TRHU

(246) EDF uviedla, že samotný trh nemôže splniť tieto spoločné ciele, pretože potrebné investície predstavujú dvakrát toľko investícií, ako boli realizované v dvoch desaťročiach po privatizácii v roku 1990.

(247) V súvislosti s výrobou elektriny a najmä jadrovej energie by vznikla kombinácia zvyškových zlyhaní trhu. Bola predložená správa spoločnosti Compass Lexecon na ďalšie rozpracovanie týchto zlyhaní trhu (29): a) zlyhanie trhu s emisiami uhlíka, pretože v rámci schémy ETS nemajú emisie uhlíka primeranú cenu a minimálna cena uhlíka nepostačuje s ohľadom na politické riziko, že sadzby budú v budúcnosti znížené; b) zlyhania trhu súvisiace s bezpečnosťou a rôznorodosťou dodávok zapríčinené skutočnosťou, že investori dostatočne neocenia sociálne výhody vyplývajúce z bezpečnosti a rôznorodosti. Investície do veľkých výrobných zariadení sa so zreteľom na svoju nepredvídateľnosť na základe predpokladaných návratností nebudú realizovať v obdobiach s najvyššími cenami, čo vedie k problému chýbajúcich peňazí a nedostatočnej rôznorodosti energetického mixu; c) neúplné trhy s prenášaním rizika, pretože by neexistovala istota, že veľkoobchodné ceny za elektrinu budú korelovať s fixnými nákladmi nízkouhlíkových elektrární. Výsledné riziko volatility cien nie je samé osebe zlyhaním, ale stane sa ním, ak riziká možno preniesť, znášať spoločne alebo spájať účinným spôsobom, čo však súčasné trhové podmienky neumožňujú; d) politické riziko a blokovacie riziko zapríčinené značnými politickými a regulačnými rizikami, ktoré môžu významne ovplyvniť návratnosť, ktorú investori môžu získať z projektu, pričom investori do novej jadrovej energie sú vystavení možnému problému blokovania, t. j. riziku, že vláda svojím konaním zabráni investorom po realizovaní investície, aby mohli z tejto investície realizovať výnos; e) riziká financovania zapríčinené prekážkami, ktoré vznikajú v súčasných podmienkach finančných trhov, keď veritelia nechcú znášať riziko v súvislosti s novou jadrovou energiou.

(248) Spoločnosť EDF z uvedených argumentov dospela k záveru, že na dosiahnutie cieľov spoločného záujmu je potrebná štátna pomoc.

5.3. PRIPOMIENKY PRIJATÉ K VHODNOSTI A STIMULAČNÉMU ÚČINKU OPATRENÍ

(249) Spoločnosť EDF sa domnieva, že verejnou výzvou, ktorú Spojené kráľovstvo vydalo v decembri 2011, pre spoločnosti stavajúce nové nízkouhlíkové zariadenia na začatie diskusií s ministerstvom pre energetiku a zmenu klímy o možných investičných zmluvách, na ktorú ako jediná spoločnosť stavajúca novú jadrovú elektráreň odpovedala NNBG, bolo zabezpečené, aby bol proces rokovaní strán primeraný. Spojené kráľovstvo dokončilo významnú hĺbkovú analýzu projektu prostredníctvom procesu určenia a overenia cien, ktorý trval 18 mesiacov.

(250) Rozdielovou zmluvou nie je NNBG navyše chránená pred trhovými rizikami. NNBG bude naďalej predávať elektrinu na veľkoobchodnom trhu. Vyrovnanie bude predstavovať spravodlivú sumu vypočítanú na základe nákladov na projekt. NNBG bude motivovaná predávať svoju produkciu na trhu na dosiahnutie referenčnej ceny a bude znášať riziko, že tak nebude vedieť urobiť alebo že nebude vedieť vyrobiť toľko elektriny, ako sa plánovalo.

(251) NNBG navyše zostanú značné riziká vrátane stavebných rizík, prevádzkových rizík, finančných rizík a rizík súvisiacich s odpadom a vyraďovaním z prevádzky. Prekročené náklady nebudú prenesené na spotrebiteľov a bude ich znášať NNBG.

(252) Na záver, rozdielová zmluva bude vhodný nástroj, pretože predstavuje dlhodobú zmluvu zabezpečujúcu cenovú stabilitu, a pritom je nákladovo efektívnejšia ako nástroje výkupných cien s pevnou prirážkou. Potrebná je aj kombinácia rozdielovej zmluvy a úverovej záruky, pretože rozdielová zmluva je zameraná na projektové riziko HPC a záruka umožní NNBG prístup k úveru, a pritom bude poskytnutá za komerčných podmienok.

(253) EDF uviedla, že investície do výroby novej jadrovej energie všeobecne a konkrétne do HPC by neboli realizované bez rozdielovej zmluvy a úverovej záruky, a uvítala predbežné zistenie Komisie, že stimulačný účinok oznámeného opatrenia je prijateľný.

5.4. PRIPOMIENKY PRIJATÉ K PRIMERANOSTI OPATRENÍ

(254) EDF uviedla, že vyrovnanie nepresiahne úroveň potrebnú na dosiahnutie dostatočnej ziskovosti projektu HPC. Cieľová vnútorná miera návratnosti vo výške [9,75 až 10,25] % je v súlade s investičnými kritériami skupiny EDF a je primeraná so zreteľom na riziká súvisiace s projektom a aj v súlade s návratnosťami dohodnutými s inými príjemcami rozdielových zmlúv.

(255) EDF sa domnieva, že obdobie trvania rozdielovej zmluvy 35 rokov je minimum potrebné na umožnenie financovania projektu. Akékoľvek skrátenie by viedlo k zmenám štruktúry dlhového financovania, profilu finančných opatrení pre prípad vyradenia z prevádzky a úrovn